text:
Canterberry
Ssaabalabirizi Sentamu.
Bya ANTHONY SSEMPEREZA SSAABALABIRIZI
John Sentamu atunuuliddwa okukulira Ekkanisa y’Ensi yonna ng’atuula Canterbury mu Bungereza asibuka Masooli mu disitulikiti y’e Wakiso era ng’akalandira k’okubuulira enjiri kaava ku lubaya.
Ssaabalabirizi Sentamu ava mu maka Makristaayo anti ne kitaawe omugenzi Yokana Walakira yali Leviraandi. Rev Walakira yayagazisa abaana be eddiini anti ng’oggyeeko Ssaabalabirizi w’e York, John Sentamu alina abalala nga basumba okuli Paasita Robert Kayanja ne Ssaabalabirizi David Makumbi abeera mu Amerika.
Amaka Rev. Walakira mwe yakuliza abaana be gakyaliwo e Masooli era nga kati gakuumibwa Charles Tamale. Tamale agamba: Awaka wano mbeerawo nzekka era nze nkuuma ebintu bya leviraandi omuli n’eggaali gye yayaglanga ennyo eya Raleigh ne Bayibuli ye. Walakira we yafiira ye yali Omwawule w’e Kasangati.
Yakulirako essomero lya pulayimale erya Masooli C/U ng’eno gye yava okusoma obwawule e Gayaza. Ssaabalabirizi eyawummula Mpalanyi Nkoyooyo, Rev. Walakira amwogerako ng’omuntu eyali omukozi ate ayagala ennyo eddiini ye. “Ye mutabani we Ssaabalabirizi Sentamu namumanya akyali muvubuka ng’ayagala nnyo okuyimba n’okubuulira enjiri.
Bino yabitandikira mu All saints Church gye baayimbiranga n’Omuzungu eyali akuba ennanga gwe bayitanga Ken Solez. Solez yatwala abavubuka bangi e Bungereza era mu kiseera ekyo ne Ssentamu we yagendera e Bungereza. Sentamu akulidde mu kiseera kya bulokole mu kkanisa noolwekyo ekibi akiyita kibi.
Ekirala omutima gwe mugumu si mwangu wa kukyusakyusa ku nsonga kwaba asibidde. Ekirala mu nkiiko z’ekkanisa ze tuzze tubeera naye abadde nnyo ku ludda lwa Afrika, avumirira nnyo omuze gw’ebisiyaga.
Ye Tom Kayanja ow’e Kawuga Mukono agamba nti Rev. Walakira, yali musajja mukozi nnyo era mu kukola ennyo yasobola okusomesa abaana be bonna, yali asalawo mangu, omwetowaze ate ng’asembeza buli muntu.


c: text/html

text:
Ebyobulimi
Bataleeta ku kiyumba ky’embizzi.
Bya Ben Ssentongo
ERIMU ku kkubo mw’oyita okunoga ssente lye lyokwenyigira mu bulunzi. Wabula olina okufaayo ennyo n’okukozesa obukugu okufuna ekirungi.
Ekimu ekiyinza okukuyamba okulongoosa mu mulimu gw’obulunzi kwe kwettanira ennyo abakugu n’amagezi ge bakuwa ogasse mu nkola.
Ekirala ekijja okukuyamba kwe kulambula balunzi bano obayigireko ku ngeri gye balabiriramu ebisolo byabwe.
John Bosco Butaleeta omutuuze ku kyalo Kiswa B ekisangibwa mu Ggombolola y’e Kammengo e Mpigi aludde nga mulimi era nga mulunzi. Alina olusuku kw’agatta okulunda enkokoente n’embizzi.
Amaanyi asinze kugassa mu bulunzi bwa mbizzi kuba ennyama yaazo erina akatale. “Nnasooka kuzirunda ngeri ya kisaazisaazi. Nnali sifaayo nnyo ku lulyo, ku ndiisa, okuzijjanjaba wadde okuzirundira awalungi kuba nnali nzisiba ku mugwa.
Mu kiseera kino nnali sirina kye nzifunamu okuggyako okuzissaamu ssente, bwatyo Butaleeta bw’agamba.
Engeri gye yakyusaamu
Ekirowoozo ky’okukyusamu nnakifuna lwe nakyala ku faamu y’omulunzi omututumufu.
Natandikirawo okuzimba ebiyumba mu ssente ze nnalinawo. Wansi mu biyumba nnasibisaawo mayinja ga ‘haadi kowa’ kuba bw’okozesa enkokoto zimanyi okutakula ne wabomoka mangu.
Ekiyumba kirina okuba nga kyewunzikidde oludda nga bwe zifuka omusulo gukulukuta nga gufuluma. Bwe gulegama ku kiyumba kijamawala.
Ziteerewo ekifo we ziriira n’okunywera amazzi.
Buli kasenge k’embizzi ka fuuti 15 mu buwanvu ate fuuti 10 mu bugazi.
Okufuna embizzi
Nnali sirina ssente ziwera ne nsalawo okugenda mu Centenary Bank okwewola ku ssente era ku zino kwe nagula embizzi 25.
Nafuba okuzirabirira obulungi nga nzijjamjaba mu budde n’okuziriisa obulungi era ku myezi wakati w’omusavu n’omunaana ezimu zaali ziwaka.
Saagala kuweza muwendo munene. Obubizzi bwe zizaala nsooka kubuliisaako oluvannyuma lw’emyezi esatu ne nzitunda ku mitwalo 10.
Embizzi ezadde obwana ebuyonsa okumala omwezi ne mbugiggyako. Kino kigiyamba okuddamu okuwaka amangu.
Endiisa
Ku muddo gwe nziwa nnyongerako emmere ey’ebirungo eno nze ngyetabulira okukakasa nti ebipimo bye birungo bituufu.
Mu ccacu kkiro 100 nyonngeramu kkiro z’ensigo za ppamba 12, eza mukene 8, ez’obusonko 4, ez’evvu 4, ey’omunnyo emu, ettaka ly’ekiswa erimaze okusikibwako kkiro 4 n’ekitundu ne kkiro ya Premix.
Byafunyemu
Mwenzigye ssente eziweerera abaana.
Obusa n’omusulo binnyambye okuliikiriza olusuku era kati buli kye nsimba kidda bulungi.
Obuzibu
Oluusi bbeeyi y’emmere eba waggulu, amazzi nganona lugendo ate nga nneetaaga ebidomola 40 buli lunaku.

robotstxt: allowed

filter: keep


text:
Kampala
OKULAMULA omupiira si kyangu ng‘abamu bwe balowooza, naddala mu mpaka ez’amaanyi nga Premier! Ddiifiri alina okuba n’obumanyirivu naye ate n’omukisa gwetaagisa.
Ddiifiri alina okuba mu kifo ekituufu mu budde obutuufu. Mark Halsey, eyalamudde Arsenal ng’ewangula Liverpool 2-1, wadde yabadde kumpi naye mu kifo kikyamu n'alaba ng’omukwasi wa Arsenal, Szczesny eyakubye Suarez ate naye ne yeesuula!
Okukakasa nti Szczesny teyakoonye ku Suarez, kkamera za ttivvi zaamaze kukidding’ana n’okusikira ddala ekifaananyi kya Suarez nga yeesuula. Singa ddiifiri Halsey yabadde mu kifo ekituufu, yandibonerezza Suarez okwagala okumukozesa ensobi, okufuna peneti, Arsenal yandifunye ‘indirect free kick’ ne Suarez n’afuna kaadi eya kyenvu.
Ye Henderson okutomera Arteta bamufulumye ng’ataawa, kyabadde mu butanwa. Ku ggoolo ya Van Persie ey'obuwanguzi, Song we yamukubiridde ppaasi, yabadde (Van Persie) ayimiridde mu layini emu n’abazibizi ba Liverpool naye omutwe gwe nga guyiseemu katono! Van Persie yabadde akuumye naye owaakatambaala n’atamuwanika, era n’ateeba! Etteeka limukkiriza.
alitomusange@yahoo.com0772624258


text:
Kampala
GGWE wali okitegedde nti ne mu Ssemateeka w’eggwanga namwo mulimu abaana n’ebyana? Vva ku byokugamba nti Pulezidenti w’eggwanga ye ali waggulu w’amateeka tawawaabirwa, naye nno kirabika nga ne Gavana wa Bbanka Enkulu naye
ayokya buliro takwatikako.
Newankubadde Gavana Tumusiime Mutebile ne baminisita ababiri Hajati Syda Bbumba ne Dr. Khiddu Makubuya bonna bazza omusango gwe gumu ogw’okusala olukwesikwesi ne basasula Basajjabalaba obuwumbi 169 obw’ekimpukumpuku kyokka ye Mutebile akyali ku Bwagavana yeetiriboosa newankubadde banne ababiri baafuumuulwa dda ku bwaminisita. Kigambibwa nti Mutebile akyetiriboosa kubanga kyawandiikibwa mu Ssemateeka nti Gavana wa Bbanka ya Uganda taleetebwako ssagaliko oba olunderebu ne bw’aba aliko omusango gw’azzizza.
Kino kitegeeza nti mu Ssemateeka Mutebile mwana sso nga Bbumba ne Makubuya byo byana era kye kyava kibeera ekyangu okubasendesa oluti ng’ebikere ne basindikirizibwa okuva ku bwaminisita bwabwe. Okumansulwa n’oluti ng’ebikere bo abanene b’ekibiina ekiri mu Gavumenti ekya NRM Dr. Gilbert Bukenya ne Haji Abdul Nadduli ow’e Luweero ekyo bo kye bayita “ Abaganda basosolwa mu Gavumenti ya NRM ne mu birala.
” Naye Ssemateeka bw’ataalongoosebwemu, naalekebwa ng’alimu okusosola kw’abaana n’ebyana okusosola okwo kujja kufuuka nnamulanda ng’amabeere g’embwa kulumye n’abalala bangi. Anti enkya wayinza okubaawo enkyukakyuka mu Gavumenti olwo ate ababadde abaana ne bafuuka ebyana sso ng’ebyali ebyana ate bye bifuuse abaana. Kiruma nnyo abadde omwana okufuuka ekyana era toyinza butadwadwalikana nga weekokkola ensi nga bwerina ettima.
Awo nno ettima ly’ensi oba linaggyibwawo, leka Ssemateeka aggyibwemu ebyana , olwo Bannayuganda bonna babeere baana abali wansi wamateeka era ababonerezebwa obumu bwe baba bazzizza emisango. Era awo Ddwaddwaddwa Mumansa we nkikinalira ne mbuuza nti tulikomya ddi okukolera ku nkola ey’obwana bw’emmese okukuza obwa kkapa? Lwaki abamu bafuulibwa ebyana bo abaana ne basigala nga beetiroboosa? Lwaki?


text:
Kampala
LIIGI nga zisemberera okuggwa, baddiifiri balina okuba aboogi ennyo kuba ennamula yaabwe yeekwasibwa ttiimu nnyingi eziba zisuula obubonero.
Swansea 1-0 Man City
Ddifiri Lee Mason yawadde Swansea peneti oluvannyuma lw’omukwasi wa ggoolo, Joe Hart okutega Routledge mu ntabwe. Mason yabadde mutuufu obutawa Hart kaadi yonna kuba ekisobyo kyabadde kya lusaazisaazi nyo!
Ku ggoolo ya Micah Richards eyandibadde ey’ekyenkanyi, yattiddwa olw’omuwuubi w’akatambaala Sian Massey, eyalamula mu World Cup y’abakazi e Girimaani, okulaga nti Toure we yakubidde omupiira okuva mu ‘free kick’, Richards yabadde akuumye! Ensalawo ya Massey yabadde ya mutindo gwa waggulu nnyo.
ManU 2-0 West Brom
Ddifiri Lee Probert yabaze ggoolo ya Wayne Rooney oluvannyuma lw’owaakatambaala okusalawo nti yabadde takuumye nga Chicarito amukubira omupiira! Yabadde mutuufu nnyo!
Peneti ya ManU yabadde ntuufu kuba Andrews yakutte Young mu ntabwe. Wabula West Brom ye yandisoose okufuna peneti olwa Evra okukoona Peter Odemwingie mu ntabwe.
Bolton 2-1 QPR
Owaakatambaala Bob Pollock yalaze obulagajjavu obuyitiridde obutalaba mupiira gwa Clint Hills ogwayingidde mu ggoolo kumpi ffuuti nnamba, omukwasi wa Bolton, Bogdan n’aguzza mu kisaawe!
Ggoolo zombi eza Bolton zaabade ntuufu wabula eya QPR, eyateebeddwa ku ludda lw’owaakatambaala Jimmy Collin, yabadde nfu kuba kagiteeba Djibril Cisse yabadde akuumye.
alitomusange@yahoo.com
0772624258


text:
Asiika obulamu
Omusajja ng’alya ebyenda.
Bya Olive Lwanga
EDDA abantu baalowoozanga nti ebyenda biriibwa bannakawere bokka era nga nabo abasinga babirya naye nga tebamanyi mugaso gwabyo.
Dr. Beccy Nakalema, omukugu mu by’emmere e Mulago agamba nti ebyenda birungi ku buli muntu naddala bannakawere kuba byongera amabeere.
2. Mulimu ekiriisa ekizimba omubiri ekiyamba okuzimba obutoffaali obuba bwonoonese naddala mu bakya
la abaakazaala.
3. Mulimu ekiriisa ekyongera amaanyi mu mubiri.
4. Ebyenda biyamba okukuza obwongo n’obusomyo.
5. N’ekiriisa ekiyamba okukuuma enviiri nga zirabika bulungi ate nzirugavu makyo mwekiri.
6. Mulimu Vitamiini A ekuuma amaaso nga gasobola okulaba n’ekiro.
7. Mulimu Vitamin C eno erabisa olususu lw’omuntu obulungi n’okulwanisa endwadde ezirurumba nga: embalabe, oluyinja n’ebiyobyo.
Dr. Farouk Muyingo, owa Mpigi Health Centre agamba nti ebyenda birimu eminnyo egy’enjawulo egigumya amagumba.
Mulimu asidi ayamba okwongera ku mubisi oguli mu mubiri.
ENFUMBA
Harunah Bukenya owa Olympia Restaurant mu Kampala akunnyonnyola engeri eyomulembe gy’ofumba ebyenda n’obirya ne bitakulwaza ate ne bisigalamu ekiriisa.
1. Sooka obyoze obumalemu obucaafu n’obuwuka obumyufu obubaamu.
2. Bitokose nga tobisazeesaze okutuusa nga biyidde.
3. Bijjule osaleesale olwo ng’omalirizza okusiika ebirungo byonna nga biyidde, oyinza okussaamu: obutungulu, katunguluccumu, kaamulali omunene, ennyaanya, kotimiiri, entangawuzi, ebinzaali, omunnyo n’ebirala.
4. Bitabule wamu oddemu obituuze ku muliro omutono ddala bireme okukalira ate n’obutawola.
5. Tobissaamu butto kuba birina amasavu gaabyo agamala. Oluvannyuma bijjule olye.
Weegendereze okubiggyiisa okwewala okulwala endwadde z’ensolo nga ‘Brucella’ singa ente ebeera ndwadde ate n’okukuyamba okugaaya.


text:
Luwero
Bya SAMUEL KANYIKE
KATIKKIRO Ying. JB Walusimbi asabye abantu okweyambisa ettaka nga balikolerako emirimu omuli okulimirako emmere, okulunda n’ebirala mu ngeri ey’omutindo basobole okulwanyisa obwavu n’enjala.
Yalabudde abantu okwewala okwetundako emmere ne bagyemalako olw’akatale kaayo akalinnye olw’okuyayaanirwa mu ggwanga n’ebweru waalyo wabula kino kibongere maanyi ga kwongera kulima ebiyayaanirwa.
Bino Katikkiro eyabadde ne minisitawe akola guno na guli, Israel Mayengo yabyogeredde mu ssaza lya Bulemeezi bwe yabadde alambula abantu ba Ssaabasajja ng’abakubiriza okujjumbira Omumuli.
Yalambudde ggombolola y’e Bombo, Nyimbwa, Wobulenzi ne Katikamu n’asaba abantu okuzzaawo enkola ya Bulungibwansi. Yatongozza akatabo akaliko omutwe, “Esuula y’enkulaakulana yo ggwe Ssekinnoomu” akaawandiikibwa munnabulemeezi David Lule Muzzanganda.
Katikkiro yalambudde pulojekiti y’obulabirizi bw’e Luweero ey’ente n’okutongoza essomero ly’ebyemikono erya Mukuma Foundation e Sempa mu ggombolola y’e Katikamu eritendeka abavubuka okwetandikirawo emirimu.


text:
Ssenga, Ebituuse
Ndahabire
ALICE Ndahabire ow’e Nakasongola alabye kimuyitiriddeko kwe kutwala bba Moses Katushabe ku poliisi ng’amuvunaana kumukaka kaboozi nga yaakazaala.
Osanga singa omukyala ono teyafuna buzibu bwonna ensonga yandizisirikidde, wabula olwa bba okumukaka beegatta nga tannawona, ekyavuddemu kufuna kikulukuto. Takyasobola kubeera mu bantu kuba omusulo n’obubi biba bimuyitamu!
Kyokka bba, Katushabe ye agamba nti akandaaliridde nnyo okuva munne lwe yafuna olubuto era olwazadde kwe kumuwaayo wiiki bbiri. Olwaweddeko ng’atandika kusaba bintu akavvule.
Alice bwe yabadde ng’eyeesisiggiriza, kwe kukimuteekako nga bw’alina abasajja abalala b’aganza era kye kimugaanye okusanyukamu naye, sso nga ye bba.
Dr.Geofrey Tegiike akolera mu ddwaaliro lya Trinity e Kawempe agamba nti omukazi singa yeegatta nga yaakazaala afuna obuzibu bwamaanyi.
“Omuzannyo gw’abakulu gwa mu bwongo, era singa omu aba teyeetegese kizibu okunyumirwa”, bw’agamba.
Agattako nti ng’oggyeeko ekyo, omukazi bw’aba yaakazaala, kyangu okufuna endwadde z’obukaba okuva ku bba naddala ng’abadde yeegatta n’abakazi abalala mu kiseera mukazi we w’abeeredde olubuto.
Ku mukazi azaalidde ku kiso, singa taweebwa budde bumala, olukindo luyinza okuttuka naddala singa munne akozesa amaanyi mangi, ne kiba nga kimwetaagisa okudda mu ddwaaliro baddemu okumutunga,
Ate n’aba azadde obulungi, wabula ng’afunye wuzi, singa omusajja amwanguyira kyangu wuzi okukutuka obukyala ne bwonooneka nga kimwetaagisa kuddamu kumutunga.
Ng’oggyeeko ekyo, omukazi ayinza okulumizibwa mu ndira kuba nnabaana aba tannadda bulungi mu kifo mw’abeera.
Omukazi era ayinza okufuna olubuto lw’ateeyagalidde, era ebiseera ebisinga olubuto oluzze mu ngeri eno lutera okuvaamu.
Tegiike agamba nti kyandibadde kirungi omukyala azadde obulungi okumala wiiki nnya nga tanneegatta. Ate alongooseddwa alina kumala wiiki munaana okuddamu okwegatta.


text:
Kampala
Farida ne Mugisha nga bayombera ku poliisi.
OMUKAZI omufumbo atutte bba ku poliisi ng’amuvunaana okumuggyako essimu ye n’agitunda kyokka n’atamuwa nsimbi ze.
Omukyala ono eyategeerekeseeko erya Farida nga mutuuze mu Kawaala Zooni 2 yasangiddwa ku poliisi mu kitundu kino gye yatutte bba ng’amulumiriza obutamuwa nsimbi ze yatunze mu ssimu.
Yasoose kusomba bintu bya mu nju okuli bbulangiti n’ebirala ebikozesebwa awaka ng’abitwala ewaabwe ekyatabudde bba Anthony Mugisha eyabadde yaakadda awaka ng’ava mu mirimu ne batandika okuyomba ekyavuddeko okugenda ku poliisi ensonga bazimalire eyo.


text:
Ebyobulimi
Nakanwagi nga’akungunta obukuta obuva mu nkoko okubuwa embizzi
Bya Edward Sserinnya
BBEEYI y’emmere y’ebisolo n’ebinyonyi buli lw’ekyuka evaako abalunzi okunyigirizibwa abamu ne batuuka n’okudduka mu mulimu kuba tebakyalina nsimbi zirabirira bisolo byabwe.
Ekisinze okukosa abantu ennaku zino y’ebbeeyi ya ccacu kuba ky’ekirungo ekisinga obungi mu kutabula emmere.
Mwai Bbaale omulunzi w’enkoko e Makindye agamba nti, ccacu emabegako abadde wakati wa 300/- ne 320/- wabula w’osomera bino atuuse mu 480/- n’okusingawo
Ekivuddeko ccacu okulinnya Bbaale agamba nti, abasuubuzi ba kasooli bayize omuze gw’okumutuulako mu masitoowa ne balinda bbeeyi okulinnya. Kino kivaako kasooli okubula mu katale, bbeeyi n’erinnya.
Omusana okwaka ennyo, kino kivuddemu okuba nga sizoni tezikyatambula bulungi ne kasooli gwe basimbye okufa, kino nakyo kizing’amizza akatale.
Abatwala kasooli ebweru w’eggwanga nga tannaba kuvaako ccacu , nakyo kivuddeko okulinnya ebbeeyi.
Amafuta okulinnya ebbeeyi kivaako abamuggya mu byalo okumuseera.
Olwa bbeeyi okuba waggulu neenyigiriza enfuna y’abalunzi abamu bayiiyiizzaayo ebirala ebisobola okukola nga ccacu ne babitabula mu birungo.
Ebirala ebikola nga ccacu Dr. Steven Lule eyeebuuzibwako eby’ekikugu mu kibiina ky’abalunzi b’enkoko ekya Uganda Farmers Poultry Network Association alaga ebintu ebisobola okukola nga ccacu, ensolo ne zisigala nga zikula bulungi.
1. Kayinja/ Fia: Ebika by’ebitooke bino, singa otemako ettooke lyakwo nga lyekuzizza bulungi, gaanike ng’ogasazeemu okusobola okukala amangu n’oluvannyuma gatwale ku kyuma bagakube olwo olyoke otabulemu ebirungo ebirala.
2. Lumonde: Ono sooka omwoze, tomuwaatako bikuta, musalemu wakati okusobola okukala amangu oluvannyuma mutwale ku kyuma.
3. Omuwemba: Guno nagwo gusobola okukolera ddala nga ccacu, wabula guno omweru gwe basogolamu omwenge, gutwale ku kyuma bagukube n’oluvannyuma teekamu birungo birala.
4. Obulo: Ebisusunku by’obulo, nabyo bikola singa oba obirina. Ebirala ebikola kuliko ebikuta by’amatooke ng’obyanise ne bikala bulungi n’obikuba ku kyuma, ekikanja ky’amalwa, ekikanja kya kkwete n’ekikanja ky’omwenge omuganda byonna bisobolera ddala okukola obulungi.
Muky. Margaret Nalubwama ow’e Nakawuka ng’alunda enkoko agamba nti, ye bw’alaba nga mmere y’enkoko erinnye, noonya muddo era gumuyambako okukekkereza kuba akawungeezi gw’aziwa gwokka.
Ate Muky. Nakanwagi Nsubuga ow’e Namulanda, alunda enkoko, ente n’embizzi agamba nti, ye yeekwata ebikuta by’amatooke era akubukung’aanya n’abutwala n’abukolamu ccacu. Agamba addira n’obukuta bw’omunkoko n’abusiikako n’abutabula mu mmere y’ente n’embizzi era ne kimuyamba okukkekkereza ku ssente ng’emmere erinnye ebbeeyi.


text:
Kampala
Abamu ku bofiisa mu musomo.
BOFIISA ba Poliisi mu nkambi y’e Nsambya beeyamye okukolagana n’ekibiina ekirwanirira eddembe ly’abaana ekya Platform for Labour Action, PLA okulwanyisa omuze ogw’okutulugunya n’okukozesa abaana abato.
Bino byabadde mu musomo ogw’olunaku olumu ab’ekibiina kya PLA gwe baategekedde bofiisa ba Poliisi mu nkambi ya Poliisi e Nsambya.
Omusomo gwagendereddwamu okusomesa aba Poliisi ku mateeka agakwata ku ddembe ly’abaana. Abakungu b’ekibiina kya PLA, Benard Hire, Lydia Bwitte ne Agnes Nakirya be baasomesezza abapoliisi omwabadde abakulira ebitongole eby’enjawulo.
Ekibiina kya PLA kizze kikola ebikwekweto mu nkambi ya Nsambya nga kinoonya abaana abali wansi w’emyaka 18 abakozesebwa emirimu gy’obwayaaya nga bwe babazzaayo mu masomero okufuna obuyigirize.


text:
Kampala
ABATAKA Abakulu b’obusolya bayozaayozezza Ssaabasajja Kabaka wa Buganda, Ronald Muwenda Mutebi II, olw’okutuuka ku mazaalibwa ge ag’emyaka 57, n’obubaka eri abazzukulu ba Buganda okufuba okumanya ebyafaayo byabwe nga bayita mu kusoma n’okuwandiika ng’erimu ku makubo mwe baggya okuyita okumanya obukulu bwalyo ne Kabaka ky’ali gye bali.
Obubaka obwaweerezeddwa Omutaka Nakirembeka bugamba bwe buti: Ku lwange ne ku lwa baganda bange Abataka b’obusolya abakulu b’Ebika mu Buganda, mu ssanyu ery’ensusso ntuusa okuyozaayoza kwaffe eri Bbaffe Ssaabalongo Ssaabataka Ssaabasajja Kabaka Ronald Edward Frederick Kimera Muwenda Mutebi II, olw’okutuuka ku mazaalibwa ge ag’emyaka 57. Katonda yeebale.
Nga tusanyukirako Beene, kitugwanidde obuteerabiranga obukulu n’ekitiibwa ebya Kabaka ne Nnamulondo. Olw’emyaka 30 Nnyaffe Buganda gye yamala nga Bbaffe taliiwo, oba olyawo abantu bangi baddirira mu ntegeera y’obukulu n’ekitiibwa kya Kabaka mu nsi ye.
Tujaganya olw’amazaalibwa ga Bbaffe naye ng’abamu ku bantu be tebamanyi bulungi byafaayo n’ebyobuwangwa by’Obwakabaka bwe! Bannaffe abalala, babimanyi naye tebabissaamu bussa kitiibwa n’okubitaputa ekifuulannenge! Obutamanya bulungi byafaayo n’ebyobuwangwa by’Obwakabaka bwa Buganda, n’obutassa kitiibwa mw’ebyo ebimanyiddwa eby’amazima awamu n’okubitaputanga ekifuulannenge, bye bimu ku bituviiriddeko okuleka ebitugwanira okukola ate ne tukola ebitatugwanira kukola; omuli okweweebuula awamu n’ebikolwa ebirala eby’ekivve ebizze bikolwa ku Kabaka, abantu be, n’ensi ye. Okugeza; olingiza otya mu Lubiri!?
Kye tuva tukubiriza bazzukulu baffe yonna gye muli, mufubenga okusoma n’okuwandiika ebyafaayo n’ebyobuwangwa by’eggwanga lyattu amakula Buganda, ffe abaana aba leero, n’abenkya, tulyokenga tutegeere bulungi Kabaka ky’ali mu Buganda.
Tutegeere bulungi Kabaka ky’ali eri abantu be bonna ababeera mu Buganda. Tutegeere bulungi Kabaka ne Nnamulondo kye bali gye tuli.
Obujjajja bwaffe bulengejjera ku ntabiro era entikko ya buli kimu mu Buganda – Kabaka. Awatali Kabaka, n’obujjajja bwaffe buba mu nfumo. Awatali Nnamunswa, tewaba kiswa era asimaasima ekiswa aba awakudde lutalo ku nkuyege!
N’olwekyo, tukuze amazaalibwa ga Kabaka nga tumaliridde okwezza obuggya mu kumanya, okutegeera, okugoberera n’okulwanirira, awatali kutya kwonna, ensonga za Buganda. Zino nsonga za byafaayo, za buwangwa era za munda, za mwoyo era za musaayi gwaffe oguzze guyiika okuva edda n’edda.
Tujaganye olw’amazaalibwa ga Kabaka nga tuli “Buganda Bumu” mu bumalirivu obw’okubeeranga abawulize eri Ssaabasajja Kabaka, era n’obwetoowaze ennyo Abaganda ffenna tutambulirenga mu kulung’amya kwa Mukama Katonda w’eggulu n’ensi, n’okulung’amya kwa Kabaka ekisiikirize kye, kaakano n’ennaku zonna. “Buganda Bumu.”
Ssaabasajja Kabaka awangaale!


text:
Ssenga
BAKAZIBAGGYA batabukidde mu lumbe lwa bbaabwe, omugenzi Ssaalongo Joseph Zziwa e Galamba - Wakiso.
Entabwe evudde ku ngabana y’emizigo esatu omugenzi gye yaleka. Nabweteme Zziwa ow’empeta kyokka ng’omugenzi tamulinaamu mwana ne Nnaalongo Norah Nakaye eyazaalira Zziwa abalongo be baatabukidde mu lumbe.
Ssaalongo teyaleka kiraamo kyokka ng’alina amaka e Jjagala ku luguudo lw’e Ssemuto wamu n’emizigo gy’abapangisa e Galamba.
Wabula mukyala mukulu wadde nga talina baana akalambidde nti ye mukyala ow’empeta alina okutwala eby’obugagga bya bba byonna.
Abekiika bayingidde mu nkaayana zino nga bagamba nti Nnaalongo atwale emizogo gyonna esatu asobole okulabirira abaana.
Nabweteme olwawulidde bino n’anyiiga ensonga n’azitwala mu FIDA emutaase. Bannamateeka ba FIDA bawandiikidde ab’ekika ebbaluwa ebayita wamu ne bannamwandu bombi bagonjoole ensonga zino.


text:
Mulago
Abasawo nga balongoosa.
Bya DEBORAH NANFUKA
ABASAWO okuva mu Yunivasite y’e Duke mu Amerika balongoosezza abalwadde b’ebizimba mu mitwe n’ab’enkizi 30 muddwaaliro e Mulago ku bwereere.
Dr. Michael Muhumuza akulira waadi y’abakoseddwa emitwe e Mulago yategeezezza nti ttiimu y’abakugu bano yazze n’ebyuma byabwe nga bibalirirwamu obuwumbi 2.5 nga bye byakozeseddwa mu mulimu guno.
Baalongoosezza abalwadde mukaaga buli lunaku ng’omulimu guno gwatandise ku Mmande ne gukomekkerezebwa eggulo ku Lwokutaano.
Yategeezezza nti mu kulongoosa waliwo ebizimba ebiggyibwamu nga tebikosezza magumba so nga waliwo n’ebibi ebyafuuka kansa. Yagambye nti bino oluusi bisangibwa nga bikosezza eggumba nga nalyo lirina kuggyibwamu ne bassaamu ekkolerere.
Alongooseddwa yeetaaga ennaku ttaano oba wiiki okuwona. Yagambye nti omulimu guno gwatambudde bulungi ng’abaalongooseddwa bonna bazze bulungi engulu. Abamu ku baalongoseddwa enkizi baafuna obubenje abalala baasangiddwa nga balina ebizimba.
Abakugu bano bagamba omuntu alina ebizimba mu mutwe alumwa omutwe ogutasalako, okusesema, afuna ekifu ku maaso, okwesika n’ekiddirira kusannyalala oludda.
Guno omulundi gwakutaano ng’aba Duke Yunivasite okuva mu Amerika balongoosa abalwadde ku bwereere. Eggwanga lirina abakugu mu mitwe bataano bokka. Abakugu bano baakudda mu Uganda mu October w’omwaka guno.


text:
Kampala
Sebugwawo
Bya Edward Sserinnya ne Kizito Musoke
KU myaka 101 abakazi bakyannwanira - Jjajja wa Nabagereka
WADDE akonodde emyaka 101 n’eddoboozi terikyavaayo bulungi, naye Mzee Nelson Edmund Nkalubo Sebugwawo Muddwagonda bw’atandika okunyumya ku bufumbo n’enkulaakulana toyagala amale!
Mzee Sebugwawo ye jjajja wa Nabagereka Sylvia Nagginda, abeera Nkumba ku luguudo lw’e Ntebe.
Ku lw’e Ntebe alinako ffaamu eyogerwako, yazimba ekkanisa ya St Luke Church of Uganda e Nkumba ate ng’aweerezza Buganda mu bitu eby’enjawulo.
Ku Lwomukaaga nga April 28, abenju ya Sebugwawo bamutegekedde embaga mu maka ge e Nkumba olw’okujaguza emyaka 101 gy’awezezza. Emboozi y’obulamu bwe aginyumya bwati:
Nazaalibwa mu 1911, kitange ye mugenzi Saulo Sebugwawo eyali omwami wa Kabaka ne Maria Nankya. Nasomera Nkumba Day School, Mengo SS, Kings College Budo, oluvannyuma neegatta ku Namutamba Farm School ne nkuguka mu byobulimi n’obulunzi.
Kitange bwe yafa mu 1933 nze namusikira, wadde nze nali omulenzi omuto. Bampaliriza okuwasa ku myaka 21, nga naakamaliriza emisomo mu 1936, nawasa mukyala wange omukulu Catherine Namayaza Bwekembe. Katonda yatuwa abaana 13.
Ennyumba ya Sebugwawoyazimbibwa mu 1914.
Ono, entunula n’amagulu ge bye byasinga okuntengula, ng’okumuganza nali nsoma Buddo ye ng’ali Gayaza.
Mu baana be nazaala kwe kuli John Luswata Mulumba, azaala Nabagereka. Mukama na kati nkyakimwebaliza okufuula muzzukulu wange Sylvia Nagginda, Naabagereka wa Buganda, kuba kimpeesezza ekitiibwa ekitagambika. Kyokka era nsiima nnyo abaana bange bonna n’abazukulu abandabirira naddala mu kiseera kino eky’obukadde.
Mu 1950 nafuna omukyala nnamba bbiri, omumbejja Robinah eyali muwala wa Kamuswaga e Kooki era ne tuzaala abaana 10. Wadde Mukama yampa abaana abawerako, ssaalemwako wadde olunaku olumu okubaliisa, n’okubasomesa bonna ne mbasomesa ate mwattu n’abazzukulu mbawereedde.”
OBUWEEREZA MU BYOBUFUZI
Y’omu ku babaka 21 abaakiikirira Buganda mu London Conference mu 1961, era y’omu ku bakiise abaakola Ssemateeka wa 1962.
Ssebuggwaawo ne A.D Lubowa be baakulembera kampeyini ezaaleeta Ssekabaka Muteesa II ku bwapulezidenti bwa Uganda mu 1963.
Y’omu ku baakulira kaweefube w’okulaba ng’akalulu k’ekikungo akaakukubwa ku masaza ga Buyaga ne Bugangayizi gasigala ku Buganda mu 1964, kyokka ebyembi Buganda n’ewangulwa era ne kimuviirako okulekulira e Mengo n’Olukiiko lwonna olwakulemberwamu Katikkiro Micheal Kintu.
Yawerezaako ng’owomuluka, n’alondebwa ku bw’eggombolola era nga buno yabukolera mu bifo bingi omwali e Kiboga, Buluuli n’awalala oluvannyuma n’afuulibwa omumyuka wa Kangaawo ow’essaza ly’e Bulemeezi.
Mu 1950 yayingira ekitongole ekiramuzi era n’alondebwa ng’omulamuzi omuto, kyokka yasalawo okuwummula obulamuzi, kuba mu kiseera ekyo omulamuzi omujjuvu yalina kuba Mukatuliki ate Abasiraamu n’abakulisitaayo nga babeera balamuzi bato.
Yalondebwa okubeera Ssebwana, akulira essaza ly’e Busiro, oluvannyuma yafuulibwa Kaggo akulira essaza ly’e Kyaddondo ate kwe yava okulondebwa ku buwanika e Mengo.
ATUMBUDDE EBYENJIGIRIZA
Sebugwawo ye yawaayo ettaka okwazimbibwa yunivasite y’e Nkumba, era nga na kati memba ku lukiiko olufuzi olw’ettendekero lino. N’ettaka essomero lya Nkumba Primary kwe litudde ye yaliwaayo, era yali musaale mu kusonda ensimbi ezaddaabiriza Kings College Budo mu 1996. Kuno kwogatta okuweerera abaana abawerako mu famire ye ne b’atalinaako kakwate.
EDDIINI, OBUWANGWA N’EBYOBULIMI
Newankubadde Sebugwawo musajja Mukulisitaayo, naye talina busosoze mu ddiini, nga mukitundu ky’e Ntebe yagabamu ettaka eriwera ne bazimbako Klezia n’emizikiti eby’enjawulo. Yazimba kkanisa ya St. Luke e Nkumba.
Ssaabasajja Kabaka lwe yakyalira Sebugwawo gye buvuddeko.
Mu kiseera kino Sebugwawo, ye katikkiro w’Ekika ky’Omusu, era Abomusu yabawa ettaka kwe basinziza.
Ayagala nnyo okulima n’okulunda, ku ttaka lye e Nkumba yalikolako faamu eyo mu myaka gy’enkaaga n‘ensanvu wabula agamba bwe yagenda akula amaanyi ne gakeewa eby’okulunda n’abikendezaamu nga kati asinga kulima, era alina olusuku.
SINYWANGA KU MWENGE
“Bwe nakola ebbaala ku Bayita Ababiri, bangi baalowooza nti ndi mutamiivu, naye okuva mu buto sikombanga ku mwenge.
Mu buvubuka, nali musajja anyumirwa amasanyu, era wadde ndi mukadde, naye na kati abakazi bakyankwana, naye oba banneegombako ki? Nawasaako abakazi abawerako nga bagenda, era bwe nakwananga omukazi n’agaana nga mugamba nti ‘Nkuwonye’ wabula muli nga nsigala kinnuma!”


text:
Ekika ky’ebiyumba Katende gy’azimbira enkoko ze. Buli kimu assaamu enkoko z’amagi 700 zokka.
Enkoko z’amagi bwe ziba ziriisiddwa bulungi, zibiika ebitundu 80 ku 100 era ezange olw’okuba nze nzitabulira ebirungo, nziggyamu ttule z’amagi 1000 buli lunaku era gano ngakunganyiza ennaku bbiri ne ngatikka ku Fuso nga gali wakati wa ttule 2000 ne 2500.
Amagi nsinga kukaguza Bannakenya era buli lwe ngaggya mu faamu ngatuusizza Kampala ku Kafumbe Mukasa Road. Kati ttule emu etundirwa wakati wa 6,000/- - 6,300/- okusinziira ku bbeeyi bweba eyimiridde.
Enkoko zinzigye mu mbeera gye nalimu ey’obuyinike ne zinteeka ku mwanyo nnyo mu ggwanga kubanga omwaka oguwedde Ssaabasajja Kabaka yasiima n’akyalako ku faamu eno. Ne Ssaabasumba yankyalidde, gano gonna maanyi ga Maria.
Nsobodde okuweerera abaana baffe 9 Katonda be yatuwa era ng’omu ku bbo mubiikira, ye Sr. Veronika Namakula ow’e Gogonya ate n’abalala abasinga bamaze okusoma okuggyako asembayo obuto yakyalo ku ttendekero ly’e Makeerere.


text:
Ssenga, Ebituuse
NZE Sylvia Nakyobe, nneddira Musu era mbeera mu Nyendo-Masaka.
Naakamala mu bufumbo emyaka etaano era munnange tukolagana bulungi.
Munnange we yanfunira nnali sirina mulimu gwe nkola era obulamu bwatukaluubiriranga nnyo.
Buli kimu awaka munnange ye yakigulanga era ng’akaluubirirwa nnyo okukola ebintu ebisinga obungi.
Ekiseera kyatuuka munnange n'alabika ng'omugugu gumuyinze obuzito.
Wano we yansabira ntandike okunoonya omulimu nsobole okumuwewulako.
lwokuba nnali mmanyi obuzibu bwe yali ayitamu nasitukiramu ne ntandika okugunoonya era ekilungi Katonda yankwatirako ne ngufuna.
Okuva lwe natandika okukola obulamu mu maka gaffe bwakyuka nnyo kuba tuli basanyufu nnyo.
Nfuba nga bwe nsobola okubaako bye ngula buli lwe nfuna omusaala era ne munnange mmuyamba ku bintu ebimu by’aba ayagala nga byetaaga ssente.
Sikyalina budde bwe nnyonoona nga bwe nakolanga luli nga sinnatandika kukola.
Omwami wange mbadde sinnamuzaalira mwana kuba embeera ebadde tennatereera wabula kati ng’enda kumuzaalira.


text:
Buikwe
Muky. Kalule ng’agabirira ente ebisagazi
Bya PADDY NSOBYA
OBULUNZI bwetaagamu obutetenkanya n’obugumiikiriza okusobola okubufunamu amagoba. Victoria Kalule ow’e Kitega mu ggombolola y’e Kawolo mu disitulikiti ye Buikwe y’omu ku balunzi b’ente.
Yatandika n’ente emu emyaka ena emabega kati ziweze nnya. Omwezi akola 540,000/- mu mata gokka. ‘Nnali musomesa naye nnalaba ekiseera ky’okuwummula kisembedde ne nsalawo ngige okulunda ente.
Okutandika okulunda
Twasonda n’omwami 850,000/- ne tugula ennyana ya maleeto erimu omusaayi gw’olulyo lwa Friesian eno gye twatandika nayo.
Ennyana emu gye yasooka okuzaala nayo yakula. Mu kiseera kino tukama ente emu enkulu era ekitono ennyo tufuna liita z’amata 18 olunaku nga buli liita tugitunda 1,000/-.
Gye bujja tusuubira okuba nga tukama ente ssatu buli lukama obungi bw’amata ge tufulumya bweyongere n’ennyingiza yaffe.
Waliwo lwe ntunda ennyana wabula okugifunamu eziwera ntunda ekuze ey’eggwanko ku 1,000,000/- ate ennyana bw’eba sseddume yeezaaliddwa tugitundira ku myezi ebiri ku 200,000/-.
Endabirira
Ente nzirundira mu biyumba. Kino kitegeeza tulina okuzigabirira omuddo n’amazzi. Twatandika ebisagazi tugula bigule naye ne tugula ekifo kati tubyesimbira era tulina yiika nnya n’ekitundu
Mpozzi kuno tugattako ebiwata n’emmere entabule. Eno tugigula, ensawo eri ku 110,000/- ennaku zino. Buli nte tugiwa ebisagazi kkiro nga 350 ne 400 oba obugaali (wheelbarrow) bw’ebisagazi butaano buli lunaku n’ebidomola by’amazzi bibiri.
Mu biseera by’omusana omuddo nga mungi ebisagazi tubitemaatema ne tubipakira mu buveera omutayita mpewo kye bayita ‘Silage’ ne tutereka mu sitoowa. Mu biseera by’ekyeya omuddo we gubulira, ffe tuba tulina omuddo era nte tusigala tuziriisa ne zikkuta.
Buli wiiki tuzifuuyira omulundi gumu okulwanyisa kawawa n’enkwa ate buli luvannyuma lwa myezi esatu tuleeta omusawo w’ebisolo n’azikebera n’okuzijjanjaba ebiwuka.


text:
Ebyemizannyo
Bya LWANGA KAMERE
EMPAKA z’ebikonde by'Ebika by'Abaganda zoolokedde obutazannyibwa omwaka guno lwa butaba na nsimbi buzitegeka.
Omu ku bakulira empaka zino, J. Ssekimpi yagambye nti ebikonde bino bibadde byakutandika wiiki ejja e Lugogo naye nsimbi zibalemesezza okubizannya. Yannyonnyodde nti babadde beetaaga obukadde butaano okuzitegeka naye zikyabuze.
Ssekimpi yategeezezza nti naye bwe banaafuna ensimbi ezo, bajja kubitegeka bizannyibwe. Emmamba be balina ekikopo kino kye baawangula omwaka oguwedde.


text:
Kampala
Aisha Mayinja mu gomesi ya Velvet ku mukolo gw’okwanjula.
Bya RUTH NAZZIWA BUSUUTI za Velvet zikutte akati era kizibu omugole mu kwanjula obutagulaayo ya kika kino. Zitundibwa mu langi ez’enjawulo ekiwa omwambazi omukisa okweronderako gy’ayagala.
Richard Kabanda atunda gomesi ku Magoba Shopping Arcade mu Kampala agamba nti gomesi za ‘Velvet’ mpangaazi kuba zirina omubiri omugumu era omukyala bw’agyambala aggumira bulungi.
Wabula obuzibu bwezirina Kabanda agamba nti za ntondo nnyo ekiziviirako okwonooneka amangu. Okusobola okuluwangaaza, weewale okulwambala mu nkuba kuba amazzi gazoonoona.
Bw’etoba obwoya obubaako bufa n’ekunjubuka n’okuvaamu langi. Bw’ogyambala weewale okugirinnyamu kuba eyinza okujjamu ebituli. Tolina kugyambalira mu bifo ebirimu enfuufu.
Esika mangu enfuufu ekiyinza okugyonoona. Tolina kugyeyoleza waka kuba bw’enywa amazzi eyinza okwefunyafunya ne yeerya. Gitwale mu byuma ebyoza engoye bagirongoose.
Buli lw’ogyambala giwanike ku luguwa naddala ku makya empewo egiyitemu. Togyazika kuba kiyinza okugiviirako okwonooneka amangu. Buli omu ebintu abikwata bubwe.
Aisha Mayinja mu gomesi ya Velvet ku mukolo gw’okwanjula.


text:
Kampala
AKULIRA ekibuga Kampala (Ssenkulu), Jennifer Musisi yalonze Mike Okua ku bwassentebe bwa KCC FC ng’adda mu bigere bya Dr. Bakka Musujja, eyalekulira. Ono (Bakka) ye yaddawo nga Godfrey Kisekka avuddeko.
Abakungu nga bakulemberwa Paul Ssali, eyaliko ssita waayo mu gy’e 70 ne 80, bawakanya okulondebwa kwa Okua nga bagamba nti Loodi Meeya y’alina obuyinza obulonda okusinziira ku konsitityusoni yaabwe era nti ne Okua yennyini si mwagazi wa mupiira.
Ani alina obuyinza?
Loodi Meeya Eria Lukwago bwe yafunye abamukaabirako naye yeegasse ku Ssali ne banne era yayise olukiiko leero (Mmande) ayogere ku nsonga ya ssentebe n’okukakasa nga ye yekka y’alina obuyinza obugoba n’okulonda ssentebe wa kiraabu.
Enkola y’okumenya konsitityusoni mbi nnyo era esaana kuvumirirwa. Musisi yabadde alina okwebuuza ku Loodi Meeya n’abawagizi ku ssentebe omuggya. Wabula ffenna tumanyi obutakkaanya obuliwo wakati wa Musisi ne Loodi Meeya nga buli omu tamatira munne.
Ssali ne banne bakyamu
Wadde nga Musisi mukyamu, Ssali ne banne nabo bakyamu okwekaninkirira n’okukangaza nti tebaagala Okua kuba tebamumanyi mu luse lwa mupiira. Konsitityusoni enkadde Ssali ne banne gye beesibako, yabagibwa ekifo kya ‘Ssenkulu’ tekiriiwo ng’olwo Meeya y’amala byonna.
Bwe kiba nti kati Ssenkulu y’alina obuyinza mu nzirukanya y’ekitongole okusinga Loodi Meeya, siraba nsonga lwaki Ssali ne banne tebagenda na nkyukakyuka. Ssenkulu gwe basaba ssente era y’alina obuyinza obw’enkomeredde ku buli nnusu egenda ku ttiimu, bw’aba nga ye ayagala kuziyisa mu Okua gwe yeesiga, lwaki Ssali ne banne bakiwakanya?
Enkola y’okugaana omuntu nti kuba tamanyiddwa mu luse lwa mupiira teriimu makulu kuba ono (Okua) aliwo kutuukiriza buvunaanyizibwa bumuweebwa Ssenkulu. Bamuleke akole bw’alemwa olwo balyoke bamuyeekere bw’aba tamanyi by’akola.
Ssali eyali omukwasi wa ggoolo, ye ne John Mutenda ebyekikugu baabisomera wa? Tekijja kubayamba okugaana Okua ne bassaawo ssentebe owaabwe nga Ssenkulu tamuwuliriramu. Ttiimu yeetaaga ssente ate ng’akabinja ka Ssali tekasobola kugiyimirizaawo. Ekisingako kave mu ntalo kanoonye bwe kakyusa ssemateeka atuukane n’enteekateeka empya ey’ekitongole.
kkawuma@newvision.co.ug 0772371990


text:
Ssenga
Muky. Kizito
Muky. Harriet Kizito ow’e Nalukolongo ku Bukoola agamba nti ennaku zino abavubuka bettanidde nnyo okukomba ebbakuli nga n’abasinga akakodyo kano bakakoppa ku Bazungu.
Agamba nti wadde ebbakuli erina ebirungi , naye si kirungi kugyemanyiiza kuba eyinza okuviirako munno okwetamwa sitayiro endala zonna.
Ekirala omusajja bw’aba yamanyiira sitayiro eno yeesanga nga buli mukazi gwe yeegatta naye gy’akozesa ekiteeka obulamu bwe mu katyagaba k’okufuna endwadde z’ekikaba ne siriimu.
Ekirala ssennyiga n’ekifuba ebitaggwa mu bantu nabyo oluusi biva ku bbakuli, kuba amazzi ago bwe gayingira gayinza okuwagamira mu bulago olwo ne gavundirawo ne galeeta obuwuka obukuviirako okukolola.
“Katonda talagirangako kukozesa bitundu byaffe bya kyama mu bukyamu, okuddira ekibeera mu mpale ate n’okiteeka mu kamwa”, bw’annyonnyola.


text:
Ekikangabwa kibuutikidde abasuubuzi abakakkalabiza egyabwe ku kizimbe kya Yamaha Centre wano mu kibuga wakati, musajja mukulu bweyeetugidde mu kaabuyonjo y’omukizimbe ekyo.
Omusuubuzi asoose okulaba omusajja ono ategeerekeseeko nga Mzee Waibi agamba akedde nnyo asobole okweyamba kyokka bwayingidde mu kaabuyonjo emu nga teri kadomola kwekwagala okugenda mu ndala ebadde egguddwa mwogo era bwasindise oluggi ligudde ku muntu nga yeetuze era ono yaalayizza enduulu esombodde abakozi abalala ae poliisi
Waibi kitegeerekese ngali mu myaka nga 70 egy’obukulu era ng’abadde ddereeva wa mmotoka mu kkampuni ya Yamaha
Bakozi banne bagamba nti baakomye okumulaba olunaku lweggulo emisana nga kigambibwa yabadde agobeddwa ku mulimu nga yandiba nga y’ensonga emweyimbisizzaamu ogwa Kabugu naayabulira ensi eno abangi gyebayaayaanira okuwangaalirako
Omwogezi wa poliisi ya Kampala n’emiriraano Iddi Ibin Ssenkumbi akakasizza okufa kwa Waibi ono era n’asuubiza nga poliisi bwegenda okunoonyereza ku kiviiriddeko omusajja ono okwejja mu budde.
Omulambo oluvannyuma poliisi egusazeeyo ku muguwa kweyeetugidde era omulambo neguteekebwqa ku kabangali ya poliisi negutwalibwa ku ddwaliro ekkulu ery’e Mulago.
Likusakiddwa Wasswa Hassan


text:
Kampala
Nnyazaala alemedde awaka ate nze kimmalako ekyagala. Bang’amba nti kikyamu okusuza nnyazaala wange mu nju naffe mwe tusula era kati omwezi mulamba tetwegatta ne baze. Kyokka ye omusajja ayagala tunyumye akaboozi. Obuko tebuutukwate?
Bwe mubeera Abaganda, okwebaka mu nju ng’oli mufumbo nga nnyazaala wo mw’ali kimenya obulombolombo bwammwe.
Era Abaganda bagamba nti kireeta omuntu okufuna obuko. Mu mbeera eno gwe, balo ne nnyazaala. Sso nga ne bwe butandibadde buko, tekinyuma nnyazaala kusula mu baana kubanga abamalako eddembe.
Bwe waba tewali nsonga emusuza wammwe, saba balo amuzzeeyo ewuwe. Bwe buba bujjanjabi nga bwe yeetaaga, munaabumutwalira. Ate bwe muba musobola, mususuze mu boys quarter kyokka bw’awona mumuzze ewuwe.
Gy’akoma okubeera ewammwe, ajja kukuzaala emize akulemese n’obufumbo. Kino abazadde mwenna mukiyige.
Omwana bw’akola amaka, abeera tayagala kumulinnyirira.


text:
Mityana
Bammemba nga bali mu lukiiko lwa SACCO e Kassanda.
Bya LUKE KAGIRI
ABEEKIBIINA kya SACCO ekya Kassanda Tropical batabukidde mu lukiiko, olwa munnaabwe eyagaana okusasula ebbanja, nga baagala agobwe.
Bagamba nti munnaabwe ono, Henry Ssebuggwawo, yabeefuulira n’agaana okusasula ebbanja eryamuweebwa era ensonga n’azitwale mu kkooti kyokka kkooti n’emulagire asasule.
Bwe baabadde mu lukiiko lwabwe wiiki ewedde, Ssentebe, Haji Siraje Ssendawula yagambye nti, ‘Sebuggwawo atutawaanyizza nnyo mu musango guno era ssente nnyingi zigenz, tusaba mukkirize tumugobe mu kibiina.’ Yawagiddwa omuwanika, Steven Ssemogerere.
Ssebuggwawo naye eyabaddewo, bakira ayimuka yeewozeeko naye n’ataweebwa mukisa era yalabye biribityo kwe kufuluma olukiiko.
Bammemba bakkaanyizza Ssebuggwawo agobwe kyokka ng’alina okusasula ebbanja lya 5,000,000/-.
Olukiiko lwagenze mu maaso abakulembeze b’ekibiina ne banjula ebituukiddwako mu mwaka oguwedde, omuli bammemba abeeyongedde obungi n’amagoba amangi agakoleddwa.
Maneja wa SACCO eno, Swalley Ssendawula, yategeezezza nti olw’abantu abeeyongedde mu kibiina kino kibawadde essuubi okukulaakulana.


text:
Mityana
Bammemba nga bali mu lukiiko. Mu katono ye Ddungu.
Bya LUKE KAGIRI NE JOHN NIYONZIMA
ABAVUZI ba bodaboda mu Ggombolola y’e Bukomero mu Disitulikiti y’e Kiboga basabye ebitongole bya Gavumenti n’ebyobwannakyewa okubawagira mu ntegeka zaabwe ez’okweggya mu bwavu.
Baategeezezza nti baatandika enkola y’obwegassi ng’omu ku kaweefube ow’okweggya mu bwavu nga baasooka na kutereka nsimbi, era oluvannyuma lw’emyaka ebiri baagala kutandika nkola yakutereka na kwewola.
Mu nkola eno, bagamba nti baagala bagonjoole ebizibu byabwe ng’eky’abagagga bannannyini pikipiki ababakanda ensimbi. Ekibiina kyabwe kiyitibwa ‘Bwavu Ngo.’
Ssentebe w’ekibiina kino, James Ddungu yagambye nti ekimu ku bizibu ebisinga okubaluma kwe kukolerera abagagga bannannyini pikipiki, olwo bo abavuzi ne batasobola kufissa nsimbi.
“Ng’ekibiina kyaffe kigaziwa, kyetusookeddeko kwe kulaba nga buli mmemba yeegulira pikipiki eyiye, kubanga tukooye okukolerera abagagga. Bammemba baffe tebasobola kufissa nsimbi zakutereka buli lunaku, nga balina n’okuwa abagagga ezaabwe,” Ddungu bwe yagambye.
N’agattako enkola eno gye baliko bayambibwako ekitongole ky’obwannakyewa ekya, ‘Bukomero Development Foundation,’ ekikulirwa Dr. Keefa Kiwanuka.
Bammemba b’ekibiina kino baasazeewo bayingizeemu n’abasuubuzi abalala abakolera mu Ggombolola eno basobole okutereka ensimbi. Wiiki ewedde bammemba baagabanye amagoba agaaweze obukadde 45.


text:
Mu kiseera kino, omwana aba atandise n’okukola emirimu egy’amaanyi ng’okwavula, okuzannya n’ebirala ng’ebiriisa bikozesebwa nnyo era nga byetaaga okuzzaawo.  Â
Muwe ebibala byonna, emmere ewa amaanyi nga: akawunga, ezimba omubiri omuli amata, amagi, ebyennyanja, ennyama, obummonde, ebijanjaalo n’ebirala.
Wabula omwana asobola okugaana emmere naddala nga waakatandika okumuwa, nga kiva ku nfumba y’emmere embi, akawoowo akatasikiriza oba akasusse naddala nga tekeefaananyiriza ku by’abadde amanyidde.
Bw’oba otabula emmere y’omwana, kakasa nti ebbugumu ly’emmere n’empooma yaayo yeefaanaanyiriza n’ebbeere ly’amanyidde.
Bwe buba obuugi oba akammonde, birina kuba bya lutabu ate nga tebinnyogoga, kuba bwe biba ebikwafu ayinza okubizira.
Lwaki mukyala wange alumwa omutwe n’omusujja buli lw’ava  mu nsonga? Francis Lwanga, Kiwaatule.
Buli mukyala bw’aba mu nsonga afulumya omusaayi okusinziira ku butonde bwe.Abamu bafulumya mungi abalala mutono ate ng’abamu kibatwalira ennaku ntono n’abalala nnyingi.       Â
Singa omukyala afulumya omusaayi mungi mu kiseera kino, kiyinza okuvaako omusaayi gwe okukendeera mu mubiri ne kimulumya omutwe.
Â
Asobola okufuukuuka olususu, okufuuka enjala, amaaso n’ebitundu ebirala bipeeruka oba okutangaalirira.
Kantoolooze n’okunafuwa nakyo oluusi okifuna.Â
Okuvaamu omusaayi omungi kiyinza okuva ku baserikale abalwanyisa endwadde mu mubiri okunafuwa ng’oluusi kyeyoleka mu kulumwa mutwe.
Mukyala wo muwe emmere n’ebibala ebya langi eya kiragala, kyenvu ne kipaapaali kuba birimu ebiriisa ebiyamba okwongera amaanyi mu baserikale abalwanyisa endwadde mu mubiri.
Okugeza nnakati, doodo, ekiga, entula, amapaapaali, enniimu, mangada, emiyembe, kaloti, emicungwa, ennaanansi n’ebirala. Okunywa ennyo amazzi nakyo biyamba.
Mmaze ebbanga ng’obusajja bwange tebukyayimirira mu budde bw’oku makya ng’abaana abalenzi bwe baba. Kiva ku ki? William.
Akabonero akasooka kw’olabira omwana omulenzi oba omusajja nti obusajja bwe bulamu bulungi, kwe kusituka buli ku makya.       Â
Ezimu ku nsonga eziyinza okuvaako obusajja obutasituka mulimu: omusaayi okulemererwa okutuuka mu busajja, ebinywa n’emisuwa okulemererwa okufuna amaanyi, n’endwadde z’ekikaba.
Ekirala empulirizo z’omubiri bwe ziba tezenkanankana, nakyo kiyinza okulemesa obusajja okusituka ku makya n’ebirowoozo ebisusse nabyo bikukosa.
Lya nnyo emicungwa, enniimu, ensujju n’ebiryo byazo, entangawuuzi, katunguluccumu, kaamulali n’ebirala. Muno mulimu ebirungo ebigogola emisuwa omusaayi ne gusobola okutambula obulungi.
Lwaki bwe nneegatta ne mukyala wange alumizibwa mu lubuto?
Eddie - Muyenga.
Mu butonde, omukyala oba omusajja talina kulumizibwa mu kikolwa ky’okwegatta oba ng’amaze. Singa wabaawo obulumi bwonna ako kaba kabonero akalanga obulwadde.
Asobola okuba n’amabwa mu nnabaana, mu bitundu bye ebyekyama, mu muwatwa omuyita omusulo, mu nseke oba awalala.
Genda ew’omukugu mu kujjanjaba endwadde z’ekikyala akujjanjabe.                     Â


text:
Ensi egudde eddalu?
Abapoliisi nga basikambula omukazi eyabadde yeekalakaasa ng’abavumirira okwambula Ingirid Turinawe
YABADDE musajja oba mukazi? Afande Kaweesi agamba nti omuserikale eyatigiinyiizza Ingrid ebbeere yabadde mukazi munne.
Kyokka gwe baatigiinyizza agamba nti yabadde musajja era nti n’entigiinya yabadde ya kisajja. Naye afande Kaweesi lwaki yeesiba ku ky’omukazi oba omusajja?
Kiba yadde yaddeko ng’omukazi yatigiinyizza mukazi munne mu ngeri emenya amateeka? Mukazi oba musajja kati eyo si y’ensonga. Ensonga eri ku bapoliisi kutandika kukola ku bantu ebikolwa ebyobugwagwa ebisonyiwaza ensi.
Ye bwe kiba nti eyakoze ebyobugwagwa ku Ingrid yabadde mukazi, lwaki afande Kaweesi amwogerako ng’olulimi alubatise mu matama? Lwaki erinnya lye talyatula era lwaki asalawo okumubonereza mu kimpukumpuku nga ensi temutegedde? Kati kafuuse kagenderere akookukweka abapoliisi abakola eby’obugwagwa. Olulala abapoliisi abaali bakwata omubaka wa palamenti, Nabilah ne bamutigatiga mu ngeri eyobugwenyufu baasirikirwa.
Ate kati na bano basirikiddwa. Poliisi eri ku ki? eyagala kutongoza bikolwa bya kigwagwa bikolebwe ku bantu? Naye nno eno si y’ejja okuba emmaanya y’enkoko. Abaakoze ebikolwa eby’obumenyi bw’amateeka poliisi esaanye kubayisa kyenkanyi.
N’abapoliisi abakola eby’ekigwagwa ku bantu leka batwalibwe mu kkooti bawozesebwe era babonerezebwe. Obusiwuufu bw’empisa bugenze wala mu ggwanga lyaffe lino.
Naye ate n’abapoliisi abaliwo okukwasisa amateeka bwe banaalekebwa okusiwuuka empisa olwo gunaaba gujabagidde ng’omunafu azadde kaliira. Awo nno leka poliisi egogolwe eggyibwemu abasiwuufu b’empisa so si ate kudda mu kubabikkirira.
Afande Kaweesi ‘omukazi’ gwoyogerako eyatigiinyiizza Ingrid ebbeere mwatule erinnya mu lwatu era omusimbe mu kkooti awerennembe n’ogw’okwetaba mu bikolwa ebyobugwagwa. Ensi bw’egwa eddalu ebyobugwagwa byebikolebwa. Naye ate ne poliisi eyandirwanyisizza ebyobugwagwa obutakolebwa nayo bwebyenyigiramu, olwo ensi eba etuuse okugwa eddalu lyennyini ekkankada.
Ensi bw’egwa eddalu abakazi ne bata amabeere ne beekalakaasa. Kyokka ate ensi bw’eneegwa eddalu ekkankada olwo wanaaba tewakyali kitaasibwa anti abakazi bajja kweyambulira ddala basere ensi nga beekalakaasa. Kati ebyo poliisi byetwagaza?
Kitalo nnyo.


text:
Okulyowa emyoyo ne Msgr. Kanyike
KU Ssande eno eyookutaano mu budde bwa Paasika nsaba twebuulirire ku bigambo Omutume Yoanna by’atuyigiriza mu ssomo lye tunaawulira mu bbaluwa ye embereberye (Yoanna 3,18-24).
Yoana atugamba nti tuleme kwagaza bigambo bugambo, akalimi kokka: wabula bikolwa, mu mazima ddala. Ebigambo bino yabiggya ku Yezu yennyini eyagamba nti anywerera ku nze, nange mu ye, oyo abala ebibala ebingi ( Evangiri Yoanna 15,1-8).
Ebigambo bino tujja kubiwulira olwaleero, naye nze ndowooza nti singa ffenna tetuwulira biwulire ne tubikkiriza okutusoomooza, twandibadde obulamu bwaffe bukyukako ne tudda ewaffe nga tetuzze kutuukiriza kya kusoma ku Ssande. Anti okwagala kuno Omutume Yoanna kw’ayogerako ne Mukama waffe kw’ayigiriza, kye kifundikwa ky’Obukristu bwaffe.
Okwagala kutegeeza okulowooza ku munno okusinga okwerowoozako wekka. N’omanya nti munno w’atali nawe tobaawo. Naye oba ddala tuteegeeza kye twogera, kwe kusoomooza Yoanna kw’atugamba nti twagale mu mazima so si mu kwogera bwogezi.
Bakristu baganda bange mu Uganda muno tulina abantu bangi abeeyita Abakristu naye Abakristu bennyini batono. Anti twogera nnyo ku ‘kwagalana’ buli w’oyita olaba bingi ebyogerwa ku ‘’kwagalana’’ naye osanga batono abaagalana mu mazima.
Bakristu baganda bange, tuve mu kwogera obwogezi naye tulage mu bikolwa byaffe nti twagalana lwe tunaabala ebibala ebingi.
Anti ne Mukama waffe yagamba nti kwe balitegeerera nti muli bagoberezi bange si mu kwogera bwogezi naye mu kwagalana. Awo nno twagalane ffe tujja okuba amatabi agabala emizabibu emingi.


text:
Ekizimbe kya Energy Centre nga bwe kifaanana .
Akeedi ya Energy Centre esangibwa ku Nakasero Road , abasawo baagizinze ku Lwokutaano ne baggala saluuni 29 ne wooteeri 30 ebisinga nga biri ku mwaliiro ogusembayo waggulu.
Abamu ku bakolerako: Ronald Nkata, Susan Wakasenza ne Eric Eriya baategeezezza nti akeedi yaabwe terina kizibu kyonna okuggyako eky’omudumu gw’amazzi.
“Ekinnya omukung’aanira amazzi agava mu midumu ku buli mwaliiro kyagaziwa era abasawo baludde nga balabula abakulira ekizimbe bagitereeze naye nga tebakikola kwe kutuggalawo naye si ffe abaabadde bavunaanyizibwa,” Nkata bwe yagambye .
Akulira ebyobulamu mu Disitulikiti ya Kampala, John Lule yagambye nti baludde nga balabula nnannyini akeedi eno n’abalinako bizinensi okutereeza ebyobuyonjo naye nga tebakikola.
“ Mpulira nti bagguddewo, naye baakikoze mu bukyamu kubanga tetunnaba kufuna lipoota ekwata ku kulongoosa kinnya kino mu butongole era ffe tumanyi twabaggaddewo,” Lule bwe yagambye.
Kyokka alabirira ekizimbe kino eyagaanye okwogera amannya ge yagambye nti ekizibu baakitereezezza era abasuubuzi ne batandika okukola.
“Ekinnya omuyiibwa amazzi kye kibaddeko obuzibu ng’abasuubuzi ba wooteeri ne saluuni bayiwamu amazzi naye twakiddaabiriza era kati tukola bulungi,” bwe yagambye.
Ekizimbe kino kya mugagga Drake Lubega omu ku basinga ebizimbe ebingi mu Kampala. Kisinga kutundirwako bintu by’amasannyalaze , wooteeri ne saluuni era nga kiriko ne bbanka .
Akulira ebyobulamu yalabudde n’abagagga abalala abalina ebizimbe okuli City Complex, Majestic Plaza, ne, Lufula omusalirwa ebisolo okuli eya Wankulukukku, n’endala nti zonna zoolekedde okuggalwa ekiseera kyonna lwa bujama.


text:
Buganda
Mayengo (ku ddyo) ng’ayogera eri ab’e Mawogola
Bya Lilian Nalubega
MINISITA owa Guno na guli mu ofiisi ya Katikkiro e Mmengo, Israel Mayengo agambye nti ekiseera kituuse abantu ba Buganda okukomya okulowoozeza mu kukola bulungibwansi ow’okulima n’okwera enguudo kyokka wabula bamukolere ne ku bintu ebizimba abo abatalina busobozi kubyetuusaako.
“Bulungibwansi tusaana tumwongezeeyo tumukolere ne mu kuyamba bannaffe abatalina busobozi kuweerera baana baabwe nga tubasonderako ebisale naddala bwe tuba nga tukizudde nti abaana baabwe balina obusobozi okuvaamu abantu ab’omugaso,” Mayengo bweyagambye.
Okwogera bino yabadde asisinkanye abatuuze mu ssaza lya Kabaka ery’e Mawogola abaakulembeddwamu ow’essaza Muteesa mu nsisinako eyabadde mu Bulange e Mmengo kwe baamukwasirizza 2,800,000/- okuzimba Amasiro nga ku zino 500,000/ zaabadde za kuyambako mu kuddukanya emirimu gy’Obwakabaka.
Mayengo yagambye nti ssinga abantu mu bitundu ebitali bimu batunuulira ebizibu ebibanyiga mu buli maka ne babikolako nga ekyalo, baba basobola bulungi okulwanyisa endwadde essatu eziruma Bannayuganda omuli obwavu, obutamanya, endwadde n’obukumpanya.
Yakkaatirizza nga bwe waliwo obwetaavu bw’okunnyikiza enkola y’okuyamba abaana abakyali mu masomero ku mutendera gwa siniya okuvaayo nga baliko ebyemikono bye basobola okukola ne bwe baba basigadde awaka nti kuba kino kisobola okubayamba okubaako ebyetaago bye beemalira awatali kulinda bazadde kubawa.


text:
Omulangira Ssimbwa
AB’OLULYO Olulangira bongedde okufuna obutakkaanya, bannaabwe abamu bwe bakubye gavumenti mu mbuga nga bagamba nti ettaka erimu lye yaddiza Mmengo ne Kabaka Ronald Mutebi lyali lya Ssekabaka Daudi Chwa ng’omuntu .
Abambejja n’Abalangira ng’abasinga bava mu Ssekabaka Daudi Chwa era balumiriza nti gavumenti bwe yali ezzaawo Obwakabaka mu 1993 teyasooka kuzzaawo Lukiiko lwa Buganda mu mateeka ekiteeka mu lusuubo Kabaka wa Buganda mu kiseera kino.
“Newankubadde enyingo nnamba 246 eya ssemateeka wa 1995 ekkiriza okuzzaawo omukulembeze ow’ensikirano nga bwe kirambikiddwa mu katundu 247 (1) n’enyingo 118 (1)kiteekeddwa okumanyika nti etteeka lya 1962 akatundu nnamba 1(2) ne (2)omukulembeze gwe koogerako y’oyo alina olukiiko lwa Buganda olulondeddwa mu mateeka ng’ate ow’engeri eno Buganda si gwerina kati” bw’etyo empaaba yaabwe bw’esoma mu bitundu.
Abalangira Daudi Simbwa Chwa ne banne Edith Naalinya, Kiyumba Nabweteme Chwa ne Katikkiro wa Namasole w’e Lukuli, Sulaiman Mamuli Ssebyatika bwe bawaabidde Ssaabawolereza wa gavumenti, Peter Nyombi mu kkooti etaputa ssemateeka nga baagala gavumenti erongoose bye bayise obulemu obuliwo. Bayise mu puliida waabwe Ssebyatika Sulaiman Mamuli .
Mu mpaaba yaabwe ku musango nnamba 50/2010 gwe baatutte mu kkooti nga June 13, 2011 baagala gavumenti erambulule ettaka lye bagamba nti lyali lya kitaabwe Ssekabaka Daudi Chwa ng’omuntu libaddizibwe oba okuliyirirwa kubanga ye yaliddiza Kabaka Mutebi ne Mmengo ng’ekimanyidde ddala nti lyali liteekeddwa kuddizibwa bannannyiniryo.
Ensonda mu ofiisi ya Nyombi zaategeezezza nti baategedde dda ku musango guno nga kati balinze kkooti kubayita balabe engeri gye bagwangangamu.
Kyokka abawaabi baategeezezza kkooti nti baagala Kabaka yennyini alabikeko mu kkooti mu buntu omusango bwe gunaabeera gutandise nti kubanga ebimu ku bikulu ebigulimu bimukwatako butereevu okusinga okukikirirwa abantu abalala nga bwe gubadde gutera okuba mu misango egizze gimuwaabirwa.
Abawaabi era baagala kkooti ekake ofiisi ya kaminsona w’ebyettaka mu ggwanga okukkiriza okussa envumbo ku ttaka lye basuubira nti ly’erimu kweryo eryaddizibwa Kabaka ne Mmengo mu bukyamu okuli yiika 350 n’ennyanja ya Kabaka nti kubanga gye buvuddeko yabagobeza okusaba kwabwe ku by’envumbo ekikontana n’enyingo ya Ssemateeka nnamba 21.


text:
Kampala
Abayizi b’essomero lya St. Cyprian Kyabakadde beekozeemu omulimu ne basonda ssente mwe baguze ebirabo bye bagabidde abakadde ng’akabonero k’okwerekereza ne baddizza abo abatalina ng’enjiri ya Kristu bw’eragira.
KU Ssande eno nsaba twebuulirire ku kisa kya Katonda. Tujja kuwulira mu kitabo ekyokubiri eky’ebyafaayo ( Ebyomumirembe 36,14-16.19-23) nga Katonda addiramu abo abayonoona ekiggwa kye ate mu Efezi (2,4-10) essomo ery’okubiri Paulo atugamba nti ebibi byali bitusse naye enneema ya Katonda ye yatulokola ate yo Evanjiri n’etujjukiza nti yayinga okwagala ensi kye yava agiwa omwana we buli amukkiriza afune obulamu obutaggwaawo.
Kati mu kisiibo kino, twebuuze nti ddala ffe nga Abakristu abategeera nti Katonda yayagala ensi, n’asindika omwana we nga buli amukkiririzaamu afuna obulamu obutaggwaawo (Yoana 3,14-21) tutegeera okukkiriza okwo?
Emirundi mingi okukkiriza okwo twogerako kwogere ne tulufuula luyimba buyimba. Okugeza ng’enjogera ekyase ennaku zino nti buli lwe tutandika okwogera tusooka na ‘’Omukama mulungi’’, bonna ne basaakaanya nti obudde bwonna oba ‘’Omukama yeebazibwe’’ n’engeri zonna ezifaanana ng’ezo.
Okukkiriza tekutegeeza kwogera bwogezi naye kutegeeza nti ebyo bye twogera bikyusa obulamu bwaffe. Bwe twebonereza oba bwe tusiiba okukkiriza kwaffe kwanditulaze nti ebyo bye twefiiriza bituyambe okuyamba abanaku.
Ekisa Katonda ffenna ky’atugirira bw’atusonyiwa ebibi byaffe, ekisa ekyo naffe twandikiraze nti buli kye twefiiriza mu kisiibo kituyambe okumanya ennaku abatalina bye tulina gye babaamu era mu ngeri eyo bye twefiiriza ne bibayamba.
Awatali ekyo tujja kuba tusiibye busiibi mmere ne tufaanana nga bali abagamba nti Katonda mulungi obudde bwonna. Oba mulungi, lwaki tetukola by’ayagala?
Bakristu baganda bange tutuuse mu makkati g’ekisiibo. Kijja kuba kya nnaku nnyo singa tukiyitamu nga tusiibye busiibi mmere nga tekituyambye kugabana ku nnaku y’abanaku nga tugabana nabo kw’ebyo bye twefiirizza. Kuba ffenna Katonda yatugirira ekisa n’atuwa omwana we n’agabana ku bunaku bwaffe ng’omuntu ffenna tulyoke tusobole okulokolwa.
Awo nno ffenna tugende mu maaso okwongera okulaga kino nga tudduukirira abanaku. Tukole ekyo Katonda naffe kye yatukolera. Mbaagaliza ekisiibo ekijjudde okudda eri Omukama.


text:
MU ndabika efaanana Nadia, wabula ebyewuunyisa ebigiri ku Benz ML 350 tebirojjeka!
Mw. Sam Komu agirina agamba nti ng’ovuga Benzi eno oba ng’avuga ennyonyi ey’oku ttaka. Eyiye modulo 2009 era ebigikwatako abinyumya bwati:
Bbuutu
Eggulira ku kisumuluzo kwokka. Singa ogezaako okugigguza engalo mu ngeri y’okugikaka, teddamu kugguka okutuusa ng’ogitutte ne baddamu okugiseetiinga buto. Osobola okugigerera ng’ogiggula, bw’ogiragira okweggulako katono ekyo ky’ekola.
Enkuba n’ebinnya
Enkuba bw’etandika okutonnya Benzi eno yeeteekako yokka wayipa, era zeegerera amaanyi kwe zisalira amazzi okusinziira ku bungi bw’enkuba. Buli lwe yeeyongera nga nazo zeeyongera, bw’ekya nga zisirika.
Bw’osanga ebinnya, ne bw’oba ku misinde mingi waliwo eppeesa ly’onyiga mu maaso mmotoka ne yeeseetinga yokka mu sisitiimu yaayo eya wansi nga tosobola kuwulira kinnya kyonna.
Emipiira
Omupiira gwayo ogumu gugula 1,000,000/- ku bbeeyi eriwo. Olupanka (Liimu) lulimu sensa, kasita omupiira gubaako ekizibu kyonna ekubuulirirawo ku ttiivvi yaayo mu maaso nti olupanka oba omupiira gufunye obuzibu. Bweguba ngaa gufumitiddwa musumaali era ekulaga nti mu mupiira mulimu omusumaali.
Erina okuba n’omukka nga gw’enkanankana, kasita ogumu gukendeera omukka ekubuulira n’omanya nti wadde etambula naye waliwo omupiira ogulimu omukka omutono.
Amataala
Benzi eno eyaka amataala okusinziira ku mbeera y’obudde! Enzikiza bw’eba ennyingi oba nga waliyo olufu esobola okweyongeza yokka amataala n’ekuwa ekitangaala ekimala.
Omugoba akuva mu maaso, singa akukubamu amataala ‘fuulu’ naawe n’oyagala okole kye kimu Benzi eno tekkiriza, ekulekera g’eraba nti gakumala okulaba. Singa ogikaka egazikiza lumu, olwo oba olina kuyimiriza mmotoka.
Ennywa y’amafuta
Bangi Benzi bazityako kunywa nnyo mafuta. Wabula Benz ML 350 tenywa nnyo esinga kukozesa masannyalaze, era ennywa yaayo eringa ya Corolla 100, awamu Kikumi egisingako! Kuba esobola okukozesa liita emu mu buli kiromita mwenda!
Sipiidi
Ewenyuka okusinga akaweewo, ekoma ku sipiidi 280. E Masaka ziri mayiro 80, naye bw’oba ovuga mmotoka eno nga temuli kinnya, nga tosanze na kalippagano ka bidduka oba kkoona lyonna otuukirayo mu ddaakiika 20!
Bw’okoowa okulinnya omuliro, osobola okulagira mmotoka eno okutandika okwerinnya omuliro yokka nga ggwe okola kimu kya kutereeza. Ky’okola ogiragira sipiidi gy’erina kudduka, okugeza okukoma mu 100, nga ggwe ebigere owanika ng’osigaza kimu kya kutereeza.
Essimu ne leediyo
Ssimu y’omugoba, asobola okugiseetingira ku sisitiimu ya mmotoka eno, ggwe n’ogiwummuza wonna w’oba oyagadde kasita eba ng’eri mu mmotoka munda.
Ssimu oluvuga, singa kubaako leediyo ne bw’oba otaddemu CD byonna byeggyako. Onyiga akapeesa ku siteeringi n’otandika okwogera nga ssimu togitadde ku kutu. Olumala okwogera nga leediyo oba CD byezzaako byokka!
Erina ebifo 13, mw’osobola okuteeka CD, olwo ne zitandika okuyimba emu ku emu.


text:
Ferrari F12 nga bw’efaanana.
Bya MUSASI WAFFE
ABAAGAZI b’emmotoka wiiki eno basanyufu kuba mu mwoleso gw’emmotoka ez’akabi ogwa 2012 ogwatandise ku Mmande mu kibuga Geneva mu Switzerland, mwe baasabuukulidde Ferrari F12 Berlinetta empya ttuku, emmotoka kati esinga okuwenyuka!
Emmotoka eno ewenyuka mayiro 212 buli ssaawa, kumpi kuvuganya na mmotoka ya mpaka. Naye ekisinze okusanyusa abagagga kwe kuba nti yo sipiidi yaayo erinnya nga ya kikompola, olukumamu omuliro n’olinnya ku muliro etandikirawo! Erimu emitto ebiri, okuva lw’okubamu ekisumuluzo okutuuka ku sipiidi eya 62 kigitwalira sikonda ssatu zokka!
Eno y’esikidde Ferrari 599 GTB Fiorano mu mmotoka za buyonjo ezisinga okuwenyuka. Nkola ya Muyitale, naye okutuuka ku sipiidi 124 kigitwalira sikonda munaana zokka. Bw’oba olina ku ssente wanditandise okugisondera kuba egula Paundi 250,000 ( 1, 0125,000,000/-).
Eno ne Bad Black emususseeko kuba bw’agisasula ayinza obutasigazaawo zigula butungulu! Yingini ya Ferrari eno erina amaanyi ga hoosipawa 740, kwe kugamba amaanyi gaayo g’enkana aga Fiord Fiesta musanvu mulamba. Okumanya emmotoka eno erina ‘esswaga’, siteeringi eringa ya mmotoka za mpaka. Bw’oba omanyidde zino ez’okusikaasikanya ggiya ng’asika ekifi ky’ennyama, Ferrari F12 tezirina.
Byonna obikolera ku siteeringi yo kuba we wali amapeesa agagitambuza. Era bw’ogigula teweetaaga kumanya biri mu mmotoka ya mpaka kuba kye kimu. Ezisoose okukolebwa ziri mu langi mmyuufu, kale abasajja abamanyi omukwano kyabanguyidde okuzitonera abaagalwa ku lunaku lw’abaagalana. Ferrari F12 enzijukizza Ferrari Enzo eyakolebwa mu 2002. Eno yatundibwa ku Paundi 365,000, kati egula akakadde ka Paundi kalamba.
Wadde Ferrari Enzo ekyaliwo nnyo n’akatale kaayo kalinnya buli olukedde, naye Ferrari F12 yo ekoleddwa bavubuka abalina ku ssente ate nga baagala sipiidi. Bw’ogituula ku siteeringi amaanyi gaayo ogawulira nga gakuyitamu n’onyumirwa. Mu wiiki emu nga tennasabuukululwa bulungi wooda zizze akakadde kamu!
Munda oba ng’atudde mu nnyonyi.
Siteeringi eringa ya mmotoka za mpaka.
Ferrari F12 emabega.


text:
Comments
ROSSLY | Ankara
twakowa abatakula,GRACE SSEKAMATE twamuwulila naye ebidde lyakonako kati,oyo DR.CHAMELEON NAYE OKWO lwkuba teyalwayo kati mbu SSUUNA alabye ekitangala bali ku dilu za byafuna nakuwasiza ko bakyala buli MWEZI.ANTI ENO ENSI KUYIYA.
jimmy | kampala
kilungi nyo naye bamnange ye gadaffi swalah azisalilawa,oba yadayo gyeyava? simanyi.
Shk Yasser | cairo
Masha''allah mugandawange nze kulwange nkwaniriiza mu diini yaffe era wano wenkusabira onywereremu so sikugamba nti osiramu lwamukyaala nedda,mpozi nekirara kati ndowooza abakulembeze baffe mulaba kiima era mu diini jemuli mu kuvuluga?mutuyambe ebiintu byaffe nga ebyobusiraamu mubijje mu mawulire tubizze mu majaali nga bantu abayivu era abagoberera kitaabu Llah(Qura''n)ne ahadiith za nabbi Muhammad(s a w)wamu ne ejimaahul hulama.slm alkm.
Us | us
Don k la ompadde enseko eza aisha okwemwenyerekesa mazima agamba afunye ate nga agenda kwejusa
Najjingo | muyenga
wabula abayimbi mulina john,laba omulangila suuna bwatunula?ate ne aisha atunula kibogga
mary ann | kampala
Wabula omukwano gubuzabuza!! kati no aisha, oyo muyimbi takwesiguza, linda abalala abakazi 3, olyokye okakase. Ye abayimbi mubadeki?????????? suna leka leka...
nakanwagi | Kampala
Obusilaamu ye ddiini eri practical. Abo bonna abalemeredwa okuwangaala n''omukazi omu amazima bagalabye era kyekyo lwaki mwena mujja kusilamuka. Al hamdulillah obusilaamu kabweyongere okukyaaka. Grace Ssekamatte weyongere okuliisa ekigambo kya Nabbi mubayimbi banno. Ebibala byo tubilaba. Togwamu manyi olwa Gaddafi Kamilion kubanga ekkubo alimanyi. Kulika nyo Omulangira. Please Aisha, munno mukubirize agende n''eMecca. Kinaaba kituyambye bwanafuuka Hajji ne size ejja kweyongerako
Eve | Kampala
Hhe hhe, gwe Abdu-Shakuru oli kukatemba wabayimbi ddala. Omukazi owemyezi omusanvu omumanyi kinene nnyo atuuke n''okukukyusa? Lwaki mweswaza bwemutyo? Lwaki temugumira wemuli? Ebyabasilamu namwe kati mubilaba, bakubagana bokka nabokka. Kati oli wa Muzaata oba wa Mubajje? Watya nga ggwe gwebasoose okukuba ejjinja? Mwelowooze nnyo.
ssekitto kabuye yasiin | washington dc
wamma kulika O.S okulaba ekitangala singa oba tokoze byabanno byebakola ngosazewo nomutimagwo,nokwagalakwo bambi kilungi kulikila ddala
Hassan | Luweero
Kyokka banange O.S abadde ssi musiilamu nga abakazi ayiina 100
ate kati tubasabire
Zulah | Kampala
Congz!!!!!!!!!!!
Don | K''la
Hmmmmmmm, kyokka nze Suuna tonsesa kati olwo bw''otuuse, laba nno ne ka Aisha bw''ekemwenyerekesa mbu kalowooza kafunye omusajja, huuuuuum kusaasiidde bambi oli ku nkucwa super oba original!! Mulabe anti bw''atunnula nga embwa esudde eky''uma...... Kajjudde obukuusa, olwo tugambe mbu Suuna akw''agadde nnyo nasiramuka olaba yaleka Nnalongo mbu ate ggwe. Walahi olabye Aisha.
mukasa si | kampala
lero obusilam mwagala bufuula bwakuyisizamu bivuulu,mulabike mumawulire
mbu baselebu kati olabika tokyatunda mubidongo oyagala bakulabire mubusilam
oyogerweko babuwe naye obusilam sibigambo ,nyambala,linya wabula bikolwa
katukulinde tulabe.
kampala | kampala
Kansubile nti okusilamuka tokakozeseza nga kakodyo kuwasizako bakyala balala
Dr Daniel Marley | London
Omulangira Ssuna yeyongeddeyo bweyongezi mukizikiza, kubanga yesu lyekkubo lyokka elitwala abantu bonna mu bulamu obutaggwawo. Yagamba nze kkubo namazima nobula, teli alituuka eli kitange okujjako nga ayise munze. Yetaaga kulokoka alyoke alabe omusana.
NALONGO BYOOYA | USA
ALLIHAMUDHULILAH BWABA NGA BWASAZEWO.
Mike | Toronto
Yeah right!Okusiramuka gwafuuka muzanyo. Akakodyo ka Chameleon kalabika kasanudde bangi. Olunayisaawo enaku ziizo nga abyesamba.
williamson | stockholm
Ssuna olabika ogudde ddalu
babs | kampala
Abdul-shakuru tukutadeko amaso , katusubile toli mububadi bwamwe abayimbi bwemusibamu nemusulamu....
KAKO | LND
Allah-Akbar, Allah-Akbar!! Welcome abode ma brother. Tukwanirizza era osazeewo bulungi. Allah abongere emikisa ne Aisha, rizikh yammwe egaziwe nga muli babiri era munywerere mu busiramu. Salamz
Kazibwe wan myco | Kampala
Eyo yensi let him do wat he wants other wise he would have waited for obusilamu okusoka okuva munkayana zebalimu.
Zamu | Vancouver
I''nshaallah!!! Allah akuteremu nia.......
hadijja | kampala
ate tunagamba kyi aminallah bwobuvangamu obusilamu nokyuka mukama nsaba akuwanguremu amanyo nga nebwoseka nga malibu
Yesco | Kampala
Dts great suuna, try to kip ur words,
Muga | Agra,India
O.S Eyo weakness yammanyi nnyo no butasa kitiibwa mu Bakuzaala ssiggwe asana okuba bwoti.. osanye wetondere abakadde bbo osobole okufuina emikisa jjabwe bulijjo
kewaza | London
Bannange, Obusiiramu buli ke bya bakazi byokka? Buli asiramuka asiramuka kufuna bakazi!!!
ssembajjwefredrick | boston-u.s.a
omukazi nze tantuusa ku ekyo.Ekiso ekyobukulu ggwe ssebo tokitidde era n''osalawo bakukomole!!kale kasita kubadde kusalawokwo!!Naye nze ndaba oyo oli ku katemba era ekiseera kijja kutuuka oddeyo gyomanyidde.


text:
Mwattu olukufuumulamu nga nabugi si mufungize, otandika kulowooza nga bwe baakufutyanka era nga bwe baavujjirira omusimbi mu baakola ku musango gwo. Weekotoggera wekka okwebalama obukiiko buno. Bangi bajja ku poliisi nga balaga nga bwe baagula mu butuufu era nti n’abakakiiko bamanyi lwakuba “omugagga” kati yabaguze ne bakyuka.
Olubabuuza oba abakakiiko kuliko eyassaako omukono gwe ne sitampu y’akakiiko nga bakoteka mitwe ekyoleka obuswavu. Olaba bwe batandika olugendo lw’okufiirwa ebyabwe nga badda okutunuulira ebintu endali?
Kiri mu mateeka okugulira mu bakakiiko? Nedda! Naye kikuwa enkizo singa evaayo emberebezi n’emigozoobano nga bwe mugimanyi mu ttaka okwaboobwe. Tegeera ky’ogula, ani akuguza? Alina obuyinza ku ttaka eryo?Abakakiiko bagamba ki? Ate abantu abakulu ku kitundu bo bagamba ki ku nsonga z’ettaka eryo? Mujjukire olugero lw’Ekiganda olutuwabula ffenna; “Ensowera etebuuza yagenda n’omufu mu ntaana!”
Kozesa LC weewale abafere
Mpuliddeyo bangi abatutegeeza nti n’abamu ku bakakiiko bali ba nguzi. Simanyi oba ddala bituufu naye n’abagirya okubeewala mu buguzi tekikuwonya kugwa mu mannyo ga goonya ez’amagulu abiri era ezitambulira ddala ng’abantu.
Obukulu mu kyo bwe buno; owakakiiko amanyi nti singa yeegatta mu mivuyo gy’ettaka, luliba olwo ekitimba ne kimuyoola n’avunaanibwa mu mbuga z’amateeka. Kitegeeza nti ajja kwewala emivuyo egyo, akutegeeze ekituufu naawe owone okudda mu mirerembe gy’ettaka egitubobbya emitwe ensangi zino ate nga gikyeyongera singa tetuddamu buntubulamu ng’eggwanga.
Abantu ba leero emyoyo mitono, ensonyi baazinaaba; ababbi b’ettaka bameruka buli lukya, obukodyo bajja na bupya buli lukya, baagala nnyo okukwata abantu baffe obujega nga bakozesa olukujjukujju babatwalire ku misinde egya yiriyiri balyoke babaguze empewo nga tebakoze kunoonyereza kumala.
Kikuyamba ki okwanguwa ekisusse n’ogwa mu mitego gy’ababbi b’ettaka abacaase ensangi zino? Olugula ettaka eririko enkaayana z’otaalengererawo ebiseera bye wali otaakiriza luli olaba bw’obifiirwa ng’ate n’ettaka okyayinza okulifuuwa mu ng’ombe?
Ensimbi emenya bwetyo okupakasa lwaki efa ttogge olw’okuba wayagala okwebalama aba LC? Eno ye nsonga lwaki okukolera endagaano mu bobukiiko kikulu. Akutemyako oyagala wa mbazzi kukutemera ddala?
Omuwandiisi ye mulung’amya era omwogezi w’ekitongole kya poliisi ekikola ku ttaka mu ggwanga
Email: kaemilian05@yahoo.com


text:
kampala
Ssenyonjo ku mudaala gw’enkoko.
Bya DICKSON KULUMBA
OMULIMI oba omulunzi bw’oba tolina mudaala manya nti ofiirwa kinene. Atalina mudaala y’oyo abasuubuzi gwe bajja ne baseera okukkakkana nga yeevumye omulimu gwe kuba aba talina ky’agufunamu okuggyako okusaasaanya ennyo.
Kezekia Ssenyonjo, omulunzi e Kyanja y’omu ku bazudde ekyama mu kuba n’omudaala. Nnamala ebbanga nga nnunda enkoko eng’anda n’enzungu nga nziguza abasuubuzi b’e Nakawa.
Wabula nnalaba ng’ensimbi ze nnali nfuna ntono ne nsalawo okufuna omudaala mu katale k’e Nakawa nzeetundire.
Ndudde nga nzirukanya omudaala guno kati emyaka 10. Mu kusooka nnalina abakozi nga be bannyamba. Wabula nnakizuula nti era nnali nfiirwa. Mu myaka ena emabega nasalawo okwebeerera ku mudaala guno.
Bw’okitunulamu ng’enkoko gye wandifunyeemu 10,000/-, abasuubuzi baagala okugikugulako 6,000/-.
Bye nfunye mu mudaala
Ensangi zino ndi musanyufu kubanga sirina kye nfiirwa ku nkoko. Enkola eno eyamba omulunzi okugaziya enfuna ye singa aba afunye w’ayinza okutundira.
Omanya akatale bwe katambula n’oteekamu ensimbi, ng’omanyi bw’ogenda okuziggyamu.
Okusoomoozebwa
Olina okubeera n’ensimbi eziwera naddala mu kugula emmere y’enkoko obeere nazo mu bungi, ojje oziguze bakasitoma.
Byofuna mu kuba n’omudaala
1. Edward Bakka nga ye muwanika w’ekibiina ky’abalimi e Mpigi agamba nti omulimi bw’ayiga akakodyo k’okwetundira ebirime wamu ne by’alunda, aba awonye okuyita mu mitendera gya bakayungirizi, ababeerawo okufuna mu ntuuyo z’abalala.
Mu katale k’e Nakasero wootameroni w’egendera okutuuka mu katale okuva mu balimi e Masaka, Mpigi n’e Butambala, ng’abantu bamitendera ena be bagiriddeko!
2. Kiyamba omulimi kuba ebirime bye byeyongera okumanyika eri abantu abalala. Bamanya nti gundi y’alima gonja, wootameroni, amatooke gano gonna g’olaba era bwe baba baagala bakutuukirira.
3. Ggwe ng’alima ebintu bino, era alunda ensolo omuva amata, oyambibwa nti ofuna amaloboozi butereevu okuva ku bakasitoma. Kyangu okumanya awali obuzibu n’omanya engeri y’okulongoosaamu.
4. Omulimi afuna ensimbi z’ayagala mu birime bye.
Badru Masaaba nga mulimi e Budaka era ng’alina omudaala kw’atundira wootameroni e Kireka, agamba nti amaze emyaka 20 ng’ali mu bulimi bwa wootameroni. Wabula lumu yakizuula nti omuntu gwe yali aguza ebintu bye yali amufunamu ensimbi nnyingi , oluvannyuma kwe kusala amagezi okutandika okwetundira wootameroni zino e Kampala.
“ Munnange ono twategeeragana bwatyo n’anzigira akatale e Banda, ne ntandika okuleetanga wootameroni zange, ebbanga teryalwa akatale k’abalimi e Kireka ne katandika. Omulimu gw’okwetundira ebintu bye nnima, na emyaka 15,” Masaba bwe yategeezezza.
Ebinakuyamba okutambuza obulungi bizinensi
1. Omulimi alina okubeera n’ensimbi eziwera, zimusobozese okutambuzanga ebirime okumatiza akatale kubanga bakasitoma bo bwe bajja ng’ate tewaleese bintu, t akatale.
2. Olina okukwatagana obulungi n’abakulembeze naddala ab’omu katale ne LC okusobola okukwatagana obulungi n’abasuubuzi baleme kukulemesa.
3. Olina okuba omwetegefu okukkaanya nabo ku bbeeyi erina okutundibwako ebintu. Wadde kiri bwe kityo, obeera mumativu nti bakayungirizi ab’emirundi ebiri, obeera obabuuse.


text:
Kampala
Omukyala ng’awa abaana ebyokunywa.
Bya Ruth Nazziwa
Amazzi gaamugaso eri omubiri gw’omwana kuba gayamba omubiri gwe okukola omusaayi, gatebenkeza enkuba y’omutima, gayamba okuggya obucaafu mu mubiri n’okwoza ensigo ekisobozesa omwana okuba omulamu obulungi.
Dr. Patrick Ssenjobe, ajjanjabisa emmere owa Afri - Natural Clinic e Gayaza agamba nti abaana abato bafulumya nnyo amazzi okusinga abantu abakulu ekiyinza okubamalamu amazzi amangu.
Omwana obutaba na mazzi gamala mu mubiri kiva ku bintu omuli; omusujja naddala ng’asesema, okuddukana, obutanywa n’okulya ekimala, okutuuyana ennyo oba okufukaafuka ekisusse awatali kuzzaawo mazzi agaba gafulumye mu mubiri n’ebirala.
Kw’olabira aweddemu amazzi
1. Ayokerera
2. Okunafuwa ekisusse
3. Okukaabakaaba
4. Okufuluma obubi obulimu omusaayi.
5. Okuddukana oba okusesema
6. Amaaso ge singa gagwaamu
7. Bw’akaaba nga taggya maziga
8. Okukala emimwa n’ebirala.
Eminnyo giyamba okuzza amazzi mu mubiri ogukaze
Dr. Lorna Namususwa, omukugu mu kujjanjabisa emmere mu CORSU Children’s Rehabilitation Hospital e Kisubi agamba nti omwana aweddemu amazzi yeetaaga ebyokunywa ebirimu eminnyo (Oral Rehydration Salts -ORS )okusobola okutereera amangu.
Okutabula ORS
Pima ebigiiko bya ssukaali mukaaga (6) n’ekigiiko ky’omunnyo kimu (1) obitabule mu tampeko z’amazzi bbiri agabuguma okutuusa lwe biggweramu era owe omwana okusinziira ku myezi n’obuzito bwe.
Okugeza omwana ow’omwezi ogumu okutuuka ku w’ebiri, muwe miiru bbiru, ow’emyezi mukaaga muwe miiru 25, ow’omwaka gumu okutuuka ku myaka ebiri muwe wakati wa miiru 50 ne 100, olwo asussaawo oyinza okumuwa tampeko emu buli luvannyuma lw’essaawa bbiri.
Amazzi g’omuceere nalyo ddagala
Omwana oyinza okumufumbira obuugi bw’omuceere n’omuwa oba okutokosa omuceere n’oguttululamu amazzi, gawoze omuwe okutuusa ng’ateredde.
Emmere endala mulimu; ebibala naddala ebirimu amazzi nga ennaanaansi, wootameroni, ebikajjo n’ebirala.
Supu naddala ow’ebijanjaalo, mukene, enkejje, ow’enva endiirwa nga doodo, ebbugga, nnakati n’ebirala kuba biyamba okwongera ku bungi bw’amazzi mu mubiri.


text:
Kampala
Ekimu ku bibiina ebisomerwamu ku ttendekero eryaggalwa.
Bya Tonny Nsoona
ABATUUZE e Jinja baatisiiza okwekalakaasa singa Gavumenti tevaayo n’etongoza ettendekero ly’abasawo erya All Saints National School of Health Science e Kagoma eryatandikibwawo abatuuze mu kitundu kino..
Bagamba nti singa ettendekero lino libadde litendeka abasawo, osanga tebaandifiiriddwa basuubuzi 20 mu kabenje e Buyengo, loole be yasse.
Abatuuze baagambye nti abasawo n’abajjajabi mu kifo ekyo, baaliyambye kinene okubawa obujjanjabi obusookerwako.
Bino baabyogeredde mu lukungaana lwabwe olwatudde mu Kagoma Central ku Mmande gye baafunidde amawulire nti abantu baabwe bangi abaagwa ku kabenje baafa lwa kubulwa bujjanjabi. Singa abasawo mu ttendekero baaliwo balisobodde okuwonya, wakiri abantu batano omuwendo ne gutatuuka ku 20.
“Ng’abatuuze twatandiika ettendekero lino liyambe ku kutendeka abasawo n’abajjanjabi b’omu kitundu, kyokka ne liggalwa abantu abagamba nti baava mu ofiisi ya Pulezidenti,” Ssentebe Charles Ssajjabi bwe yategeezezza.
Ensimbi eziri mu bukadde ze zasibwa mu Pulojekiti eno, ng’ezisinga zeewolebwa mu bbanka. Buli mwaka babala amagoba kyokka terikola. Ettendekero lino, mulimu, ebibiina, ekifo abayizi mwebagezeseza ebya ssaayansi, ebisulo by’abayizi, eddwaaliro awatendekerwa abasawo, n’awakebererwa omusaayi.


text:
AGAFA KU BIDDUKA
Mukalazi ne Katib Mulega nga balwana.
Bya Donald Kiirya
EBIWAYI by’abavuzi ba takisi ne bakondakita mu ppaaka e Njeru mu Disitulikiti y’e Buikwe byalwanye lwa bukulembeze n’emmotoka Pulezidenti Museveni gye yabawa eterabikako.
Olutalo luli wakati w’ekiwayi ekikulirwa ssentebe Musa Mukalazi, akulira ekibiina ekigatta baddereeva ne bakondakita mu ppaaka eno wamu n’amuvuganya Katib Mulega.
Okusooka Mulega yasoose kugaana Mukalazi okutikka takisi egenda e Mbale ng’agamba nti asooke asseewo okulonda obukulembeze obutuufu.
Akakiiko ka Mukalazi kamazeeko emyaka musanvu. Mulega agamba nti Mukalazi ne banne baatunda Kamunye Pulezidenti Museveni gye yabawa mu 2010, UAF 166G.
“Kamunye eno yasooka kubabulako nga bali mu bbaala e Mbikko, oluvannyuma bambega ba State House ne bagizuula ne bagituddiza. Kati tuwulira nti bayinza okuba nga baagitunda Tanzania,” Mulega bwe yagambye.
Mulega ne banne bagamba nti Mukalazi okumala ku bukulembeze emyaka musanvu ng’emirimu tagikola bulungi, ensaasaanya y’ensimbi tagiraga bulungi tekiba kyabwenkanya.
Omu ku baddereeva, Moses Kabagambe, yagambye nti ssente ze babakung’aanyaamu akakiiko ka Mukalazi kasisinkana buli kawungeezi mu bbaala ne bazeegabanya.
Ppaaka y’e Njeru erimu siteegi ttaano - ey’e Kampala, Mbale, Bugerere, Iganga ne Tororo, zonna awamu ziriko baddereeva 60.
Mukalazi yagaanye okwogera n’abamawulire, wabula omuwabuzi w’ekibiina, Saidi Kiirya yagambye nti Kabagambe alina nnugu kuba yali muwanika wa kibiina kyabwe ne bamugoba olw’okubulankanya obukadde 12.
“Oyo Kabagambe ne Mulega si baddereeva, tebalina na pamiti. Mulega naye yabba 600,000/- okuva mu kibiina,” bwe yagasseeko.
Kiirya yakkirizza nti Kamunye Pulezidenti gye yabawa yababulako. Idhi Kawala, omuwandiisi w’ekibiina yagambye nti akakiiko akafuzi kaakutuula essaawa yonna kasalewo ddi okulonda lwe kunaabeerawo.


text:
EBYEDDIINI
Omubuulizi Eria Kisitu ng’ali n’abaana
Bya Paddy Nsobya
OMUBUULIZI w’enjiri Eria Kisitu akulira ekkanisa ya Holy Trinity Church mu Busumba bw’e Nassuuti e Mukono era ng’atendeka abasomesa ba Sunday School mu Bulabirizi, yabuulidde Bukedde Ku Ssande gy’avudde, n’attottola enkola y’Ekkanisa esibidde abaweereza mu bwavu n’obunafu mu kitongole kya Sunday School omusingi gw’ekkanisa ebisaana okulongoosa.
‘Nazaalibwa omwami Christopher Mivule n’omukyala Fransisca Lunkuse mu 1965 e Kisanjufu mu ggombolola y’e Kyampisi mu ssaza ly’e Kyaggwe.
Nga nkula, saakirowoozaako nti nja kuweereza nga mpita mu njiri kuba nali ntunuulidde bwa poliisiolwa yunifoomu ze baayambalanga mpozzi n’okukumba. Eby’embi saafuna mukisa gwonna kuyingira kitongole kya poliisi era ndowooza Mukama yali anteekerateekera buweereza buno.
Nga mmalirizza S.4 e Naggalama mu 1987 ssente ezinnyongerayo zaabula ne ngezaako okwenyigira mu busuubuzi nfune ku nsimbi kyokka nga n’ensonga z’ekkanisa nali nzijjumbira kuba nali mukebezi.
Olumu ng’omubuulizi bw’aba taliiwo, nga nkwata enkasi era kino nagenda nakyo mu maaso, omusumba Rev. Fredrick Kirumira bwe yantuma mu kkanisa y’e Bisombwe e Kyampisi okugira nga mbuulira kuba tebaalina mubuulizi.
Mu 1992 omusumba yansemba okugenda okutendekebwa mu by’obubuulizi era olwamaliriza ne mperezebwa mu bifo ebitali bimu.
Obuweereza ssaabuyingira kukola nsimbi wabula kulyowa myoyo abantu ba Katonda balokoke badde gy’ali naye kye ndabye mu buweereza bwange, ekkanisa erina enkola ekuba abaweereza baayo obwavu ne balemwa okusumba obulungi endiga za Katonda. Ekkanisa ngagga erina ettaka lingi, amasomero, amalwaliro, era esobola n’okutandikawo pulojekiti endala ezivaamu ensimbi.
Obuzibu, ekkanisa ekyusakyusa abaweereza kumpi buli mwaka, ekibalemesa okussa enkulaakulana mu bifo kuba buli kiseera baba basenguka.
Ekirala buli muweereza aba n’ekitone kya njawulo kale bw’akyusibwa nga tamalirizza nteekateeka ye, awo we bikoma era kino kikubye ekkanisa obwavu n’abaweereza baayo kuba tetumaliriza bye tukola.
Ekkanisa era tefaayo kutendeka baweereza baayo mu mirimu ng’obusomesa, obusawo, eby’ettaka batandike okukulira ebitongole byayo, yadde okufaayo okutandikawo pulojekiti eziwa Abakristaayo emirimu. Twesabire ekkanisa erongooseemu mu bino.
Ekirala tusaana ng’Ekkanisa twongere amaanyi mu kitongole kya Sunday School, Ekkanisa ey’enkya eggumire kuba kisuulirirwa nnyo. Mukama abakuume.


text:
Kampala
Seedi ey’omulembe nga bw’erabika.
Bya Kizito Musoke
BULI maka ag’omulembe gasuubirwa okubaako seedi, era ng’eno yeggyayo obulungi bw’ennyumba.
Yinginiya Moses Mugagga owa kampuni ya Kakitech Builders and Renovators Uganda Ltd agamba nti seedi eteekeddwa okuba nga ngazi kuba kino nakyo kikozesebwa ng’ekifo ekiwummulirwamu. Seedi, ekisenge ekisulwamu ekikulu n’eddiiro, birina okuba nga ku nju nga bye bisinga okuba ebigazi, okuva ku fuuti 12 ate obuwanvu zandibadde fuuti mukaaga.
Si kiringi seedi okugizimba okumpi n’ekisenge ekisulwamu, lwa nsonga nti ekisenge kifo kya twekisize ate nga seedi kifo kya lukale, okubiriraanya byandikulemesa okuwummula obulungi.
Amadirisa ku nju ey’omulembe ku ludda awali seedi gandibadde agatambula, okusinga ageggulira ebweru. Kino kiyamba obutafunza seedi, n’okwewala obubenje nga likubye omuntu alitudde okumpi.
Kirungi okusitula seedi okuva ku ttaka, waakiri fuuti emu kiziyize amazzi okuyingira.
Mugagga agamba nti kyandibadde kirungi okukozesa langi ezaaka mu seedi. Siiringi bw’ebeera esiigiddwa mu langi enjeru kiyitirira, kyokka tokozesa langi zisukka mu bbiri.
Malidaadi w’okussa ebiwagi ebibumbe ku seedi adibye, nga kati abantu bazzeeyo ku byuma.
Wansi kirungi oteekewo tayiro, eza langi etangaala. Bwonaakola otyo ojja kuba ojeeyo ekitiibwa ky’ennyumba yo, ekututteko ssente enkumu okugizimba.


text:
Namukabi (ku ddyo), Kasozi ne Kamoga nga bali ne Kakyo ku poliisi.
ABAANA balumirizza bazadde baabwe okubatumanga ku kkubo okulonda emmere eyokulya awaka buli lunaku.
Nelson Kasozi 10, Anatoli Kamoga 4, Aisha Namukabi 11 abasomera ku St. Martin e Mulago be baakwatiddwa ne batwalibwa ku Poliisi y’oku Kaleerwe oluvannyuma lw’okubasanga nga balonda emmere ku luguudo.
Abaana bano baalumiriza nnyaabwe, Janat Nakibuule omutuuze mu Katale Zooni ku Kaleerwe okubatumanga ku Kaleerwe okulonda emmere.
Kasozi yategeezezza nti buli lunaku nnyaabwe yabagamba nti okugenda ku ssomero bamala kulonda emmere gye banaalya nga bakomyewo ku ssomero. Kino oluusi kibalemesa okusoma.
Kamoga ow’emyaka 4 yategeezezza abaserikale nti kitaabwe, Francis Lubega akola mu kkampuni emu mu Kampala tayagala kugula mmere waka naye buli lw’akomawo agisaba.
Nakibuule yadduse naye poliisi yakutte Sandra Natukunda muganda we eyategeezezza nti takimanyi nti emmere abaana balonda nnonde.


text:
SSENGA ADDAMU EBIBUUZO BYO
Tuli bafumbo wabula twazaala omwana ne bamusanga ng’alina siriimu. Baze bwe yakimanya n’asalawo okwekebeza kyokka n’akizuula nga yali talina. Nze sinneekebeza era baze abeera ang’amba ng’ende bankebere kuba ndabika nga nze nasiiga omwana waffe siriimu.
Eby’okwegatta twabivaako dda era obufumbo bwaffe tebugenda bulungi. Kati anneesibyeko nti tugende ffembi batukebere naye mpulira nkyatidde. Ssenga nkole ntya kuba obufumbo nkyabwagala naye ye omusajja alabika ayagala kufuna mukazi mulala. Nkole ntya? Nze SK e Ntinda
Ssenga addamu
Mwana wange kirungi ne weekebeza nga balo bw’akugamba. Edda abantu baafunanga obulwadde buno mu ngeri nnyingi.
Abamu baabuggyanga mu kujjanjaba bantu baabwe, abalala mu kukozesa mpiso n’ebintu ebirala bingi naye ennaku zino kizibu okufuna obulwadde mu ngeri eno.
Tomanya munno ky’akugamba kyandiba ekituufu naye okukikakasa olina kusooka kugenda kwekebeza.
Ekirala, kisoboka nga muli bafumbo omu okuba ng’alina obulwadde ate ng’omulala talina. naye bwe mulaba omusawo asobola okubalaga engeri gye musobola okusigala nga muli wamu.
Kansuubire nti omwana wo omutwala n’afuna obujjanjabi. toggwaamu ssuubi osobola okuwangaala kasita naawe wejjanjaba.


text:
Omukyala n g’anywa amazzi
Bya HAFSWA NANKANJA
ENSUNDO bulwadde bwa lususu era zitawaanya abantu bangi ku bitundu by’omubiri eby’enjawulo naddala mu maaso, mu mugongo n’ebirala.
Zireeteba akawuka ka vayiraasi. Omubiri bwe gukakenga nga gutandika okwerwanako ekivaamu
kufulunya nsundo. Dr. Innocent Abaho, owa Divine Grace Medical Center e Kawaala agamba nti waliwo ensundo ennene, entono mu bantu abakulu n’entono mu baana. Ebizireeta
1. Okweraliikirira ennyo okosa olususu naddala olw’omu maaso ekireeta ensundo.
2. Obucaafu buli lw’obuleka ku lususu luguba era ekko bwe liyitirira livunda n’ekivaako kuleeta ndwadde.
3. Endwadde nga siriimu n’olukusense zikeendeeza amaanyi g’abaserikale b’omubiri ne kiwa endwadde z’olususu ekyanya okukulumba.
4. Ebizigo ebirimu ebiragalalagala bifuukuula ensusu ekivaako endwadde ng’ensundo n’embalabe.
5. Okulya emmere etaliimu biriisa byetaagibwa mubiri kirwaza abaana abato obusundo obutono mu feesi ne ku maaso.
Okuzeewala
1. Kendeeza okweraliikirira
2. Kuuma obuyonjo
3. Tokozesa bizigo byoteekakasa ku lususu.
4. Wejjanjabise endwadde nga siriimu n’endala.
5. Lya emmere ey’ebika byonna ofune ebiriisa ebiyamba olususu naddala ebibala.
Omusawo ayongerako nti, okulwanisa ensundo olina okulya emmere erimu ekirungo kya vitamiini A ne E nga biri mu mmere erina langi eya kyenvu omuli kaloti, emiyembe egyengedde, lumonde owa kyenvu.
Okunywa ennyo amazzi, okulya ebibala ebya kiragala ebirimu olukambagga nga apo, ensaali n’ebirala.


text:
Emyaka 50 egy’Ameefuga
Bya HAFSWA NANKANJA
Muky. Margaret Kyamulabi ng’alaga amanda g’akola mu kasasiro.
EKIMU ku bizibu ebikooza amagiri, ebibuga n’amaka mu Uganda ye kasasiro. Sso ng’abantu ab’enjawulo bamaze okukiraga nti tekikyali kizibu singa kasasiro ono bamukolamu ebintu ebiyinza okubagasa, osanga n’abafuula babinojjo.
N’olwekyo nga tujaguza emyaka 50 egy’ameefuga, ebibuga, obutale, amasomero wamu n’amaka gandibadde gafuna engeri gye bakozesaamu kasasiro okwongera okuyingiza ensimbi.
Okugeza, okunoonnyereza kuzudde nti ekibuga Kampala kifulumya kasasiro aweza ttani 100 buli lunaku, kyokka KCCA terina kkolero lirongoosa kasasiro ono kukolamu masannyalaze, bigimusa oba ggaasi afumba!
Sso nga kino singa kyali kikoleddwa, ekibuga kyandifunye ssente empya n’enkadde okukola enguudo, okussaako amataala oba okulongoosa ebyenjigiriza n’ebyobulamu mu kibuga.
KOLAMU AMANDA
Muky. Margaret Kyamulabi (55) abeera e Kagoma yeenyumiriza mu kasasiro ono.
“ Okuva lwe nnawummula emirimu gy’okubala ebitabo mu kitongole kya Uganda Red Cross mu 2011, nali sirina gye nzigya ssente. Nafuna ekirowoozo ky’okukung’aanya kasasiro mmukolemu amanda era kye nkola.
Amanda gano ngakola buli lunaku era njigiriza n’abantu ababa baagala okuyiga. Buli kkiro y’amanda agavudde mu kasasiro ngitunda 1,000/-; gaba manda nga 10 nga ku kasigiri akatono oteekako 4 gokka.
Waliwo n’amanene ge tuguza aba wooteeri, eryanda erimu ndibaguza 1,500/-.
Kasasiro gwe tukozesa mulimu, ebikuta by’amatooke, ebisaaniiko, ebikolokomba, ebisubi, bye basaaye,ebikuta bya kasooli, n’ebirala.
Abantu babituleetera ne tubigula ne tuggyamu ebyo bye twagala ate bye tutayagala tubyoka bireme okutucafuwaza” bw’annyonnyola.
Muky. Kyamulabi agamba nti kasasiro amufunyeemu kuba y’aliisa famire ye; asomesezza abalala okukuuma obutonde wam,u n’okukuuma ekitundu nga kiuyono.
BAMUKOLAMU ENSAWO
John Bosco Alinitwe owa Mailin Plastice Recylcle Co. (U) LTD & Shungfa Internantional Co (U) LTD agamba nti kasasiro naye amuyambye obutadda mu kusabiriza.
Mw. Alinitwe agamba nti emirimu gino si gye yasomerera wabula gye yasoma bwe gyabula n’asalawo okuyingirira ogw’okulembeka mu kasasiro.
Kampuni yaabwe mw’akola nga maneja esangibwa Kiteezi, ekola keesi n’ensawo za Jibawo nga bazikola okuva mu bucupa bw’amazzi obususuliddwa. Seeti bagitunda 80,000/-.
Bazisuubuza abantu ku Nabugabo ne ku William street.
Agamba nti basobodde okuwa abantu bangi emirimu omuli n’abakyala n’abo abaleeta obucupa nga kkiro bagigula sente 500/-.
Okuyiiyiza mu kasasiro efuuse nkola eyettanirwa, era ekibuga ky’e Mukono nakyo kiri mu ntegeka ezifuna ekyuma ekyomulembe ekirongoosa kasasiro okukolamu ebigimusa.
KOLAMU EMMERE Y’EBISOLO
Tewali nsonga lwaki ggwe atunda amatooke ate ebikuta obirekako kuba osobola okubikolamu emmere y’ebisolo. John Mutenda ow’e Bwaise agamba nti ye agula ebikuta mu butale n’abyozaako, n’abisa era by’assa mu mmere y’enkoko n’ey’embizzi ccacu bw’abula.
Dr. Kenneth Nsubuga ow’e Nsambya agamba nti kasasiro mubi eri obulamu bw’omuntu.
Bw’aba omungi mu kitundu abeera ng’ensiko era bw’alwawo ensiri ne zizaaliramu ab’omu kitundu temuggwaako misujja.
Aleeta ebivu ne bivaako abantu okulwala obulwadde bwa mmongoota n’endala.


text:
Tugume mu kutendekebwa.
Bya HAMID KALANZI
TITUS Tugume, agenda okuttunka n’Omuzungu mu lulwana lw’ensambaggere mu Kampala ku Lwomukaaga, agumizza Bannayuganda nti tagenda kubazza mu kuteebereza muwanguzi nga bwe gwali ku Moses Golola ne Andres Nagy.
Kino kiddiridde ekibiina ekifuga omuzannyo gw’ensambaggere mu nsi yonna okukakasa olulwana lwe ne Lorenko Volodymir, enzaalwa ya Ukraine olwa May 19 mu UMA Conference Hall e Lugogo.
Kitunzi wa Tugume, Patrick Kanyomozi (yayawukana ne Golola) yasasudde 4,000,000/- ez’omusingo n’okulaga enteekateka ennung’amu olulwana gye lugenda okutegekebwamu.
Tugume yakoze endagaano ne Kanyomozi nti waakufuna (Tugume) obukadde 20 okuva mu lulwana luno nga waakusooka kuweebwa obukadde 10 nga tannayingira mu miguwa.


text:
Swiiden
Swiiden nsi mu Bulaaya mu Skandinaavia, bukiikakkono kya Denimaaka, ebuvanjuba Finilandi, ebugwanjuba Noowe Obunen Swiiden yeekana 449 964 km² era ye yookusatu mu Bulaaya. Mu Skandinaavia yeesinza abantu (awamu obukadde mwenda)
[kyusa] Ebyaafayo
Ku myaaka 800-900 Swiiden yasulwaamu abantu abaayitibwanga ba vaiking. Ba vaiking baalinga basuubuzi naye nga mukusiinga balwaanyi ante anga babbi. Eddiini ya Christo yatuuka e Swiiden bu biseera bya ba vaiking naye yataandika okuba eyaamanyi mu buseera by'omwaaka 1100. Mu mwaaka 1200 abaswiidi baatandika okuva Finlandi. Mu lutalo lwa Finlandi Rwasha yawaaba Finlandi okuva ku Swiiden.
[kyusa] Obufuzi
Swiiden bwakabaka era omukuleembese waayo ye kabaka. Kaakano kabaka ariko ye kabaka Kaarle XVI Kustaa. Mu bufuzi kabaka talina buyiinza. Paalamenti ne katikkiro (prai minista) beebayisa amateeka.


text:
Yongera osome
AMANANU agarukukwata haki? Agarukukwata ha bikaguzo ebikuru abantu ebi bekaguza. Naiwe nosobora kuba orayekagwizeho habikaguzo nka binu:
Nosobora kwiha nkaha ebyokugarukwamu okw’ebikaguzo binu? Kakuba ogenda mbere batundira ebitabu naha babisomera, nosobora kusangayo ebitabu bingi ebirukwegamba okuha Engarukamu. Obundi osanga ekitabu kimu nikihakaniza ekindi. Ebimu amagezi ebi gaha tigagumaho, obundi gahindurwa rundi bataho agandi, hampero gahwaho.
Baitu, haroho ekitabu kimu ekiha engarukamu erukwesigwa. Kitabu ky’amananu. Yesu Kristo omukusaba kwe hali Ruhanga akagamba: “Ekigambo kyawe nigo mananu.” (Yohana 17:17) Ebiro binu nitumanya ekigambo ekyo nka Baibuli Erukwera. Mumpapura ezirakurataho noija kwerorra wenka Engarukamu eya Baibuli erukwetegerezebwa kurungi kandi y’amananu hali ebikaguzo ebya haruguru.
HABWAKI EKIKAGUZO KINU KIKAGUZIBWA: Twikara munsi ijwiremu emihito hamu n’obutali bwinganiza. Amadiini amaingi nigegesa ngu okubonabona okuturabamu kuba kusiima kwa Ruhanga.
EKYO BAIBULI KYEYEGESA: Ruhanga taleeta bubi. “Kimuli hara Ruhanga okukora kubi kandi owobusobozi bwona okukora obutahikirra!” nukwo Yobu 34:10 rugamba. Ruhanga aine ekigendererwa kirungi h’abw’abantu. Enu niyo nsonga yesu yatwegeseze okusaba: “Isitwe ali omu iguru. Obukama bwawe . . . buije. Ebyogonza bikorwe hansi nkoku babikora omu iguru.” (Matayo 6:9, 10) Ruhanga natufaaho muno, eno niyo nsonga habwaki yakozere ekirikusoboka okugumya ngu nahikiriza ekigendererwa kye.—Yohana 3:16.
Yongera osome Okubanza 1:26-28; Yakobo 1:13; na 1 Petero 5:6, 7.
HABWAKI EKIKAGUZO KINU KIKAGUZIBWA: Abantu baingi beyongiire kufeera Omubulemu. Itwena tukwasirweho okubonabona.
EKYO BAIBULI KYEYEGESA: Ruhanga nanihiza ngu obwire nibwija obu araleeta obusinge omunsi yoona. Hansi y’Obukama bwe, nubwo obulemi obwomu iguru, abantu “tibalyega kurwana obundi.” Baitu “balihesa busitama zabu enfuka.” (Isaya 2:4) Ruhanga alimarraho kimu obutali bwinganiza hamu n’okubonabona. Baibuli neraganiza: “[Ruhanga] alisusura amaizi goona hamaiso gaabo kandi tihakiroho okufa n’obukwakuba okutera empamo n’obukwakuba oku’ra n’obukwakuba okusasa tibikiroho. Eby’okubanza [okutwarramu obutali bwinganiza hamu n’okubonabona ebiroho] bihoireho.”—Okusukururwa 21:3, 4, New World Translation.
Yongera osome Zabuli 37:10, 11; 46:9; na Mika 4:1-4.
HABWAKI EKIKAGUZO KINU KIKAGUZIBWA: Ediini ezirukukira obwingi omunsi zegesa ngu haroho ekintu ekiri omu muntu ekyeyongera okwomera hanyuma y’omuntu okufa. Abamu nibatekereza ngu abafiire nibasobora kurumya abomezi ngu na Ruhanga afubira ababi n’abata omu murro ogutarara babonebone ebiro n’ebiro.
EKYO BAIBULI KYEYEGESA: Ha kufa, abantu tibeyongera kuba bomezi. “Abafiire . . . tibamanyire kigambo na kimu,” nukwo Omugambizi 9:5, rugamba. Abafu obubaraaba batarukumanya ekintu kyona, kuhu’ra rundi kwetegereza ekintu kyona nahabwekyo tibarukusobora kurumya rundi kukonyera abomezi.—Zabuli 146:3, 4.
Yongera osome Okubanza 3:19 n’Omugambizi 9:6, 10.
HABWAKI EKIKAGUZO KINU KIKAGUZIBWA: Tugonza kuba bomezi, kandi tugonza kusemerererwa obwomezi hamu n’abagonzebwa baitu. Kyomu buhangwa okwesunga okugaruka okurora abagonzebwa baitu abafiire obundi.
EKYO BAIBULI KYEYEGESA: Abantu abarukukira obwingi abafiire nibaija kuhumburwa. Yesu akanihiza ati “bona abali omubituro . . . balirugamu.” (Yohana 5:28, 29) Okusigikirra ha kigendererwa kya Ruhanga eky’okubanza abantu abalihumburwa baliba n’omugisa kwikara omurugonjo rwa Ruhanga omunsi. (Luka 23:43) Omurago gunu nigutwarramu obwomezi omutali kurwara n’obwomezi obutalihwaho hali abantu abahulizi. Baibuli negamba eti: “Abahikirire baligwetwa ensi, baragikaramuga ebiro byona.”—Zabuli 37:29.
Yongera osome Yobu 14:14, 15; Luka 7:11-17; n’Engeso 24:15.
HABWAKI EKIKAGUZO KINU KIKAGUZIBWA: Abantu omumadiini goona basaba. Baitu baingi bahu’ra ngu esara zabu tizigarukwamu.
EKYO BAIBULI KYEYEGESA: Yesu akatwegesa obutagarukamu esara ezitegekerwe. “Obwosaba,” akagamba, “otalisaba endanda.” (Matayo 6:7) Kakuba nitugonza Ruhanga ahulirize okusaba kwaitu, twine kusaba omu mulingo ogu arukusiima. Okukora kinu twine okumanya ebyo Ruhanga ebyagonza nukwo tusobole kusaba kurungi. Yohana ekyokubanza 5:14 nirukisoborraho ruti: “Obutusaba ekintu kyoona [Ruhanga] nk’okwagonza atuhu’ra.”
Yongera osome Zabuli 65:2; Yohana 14:6, 14; na 1 Yohana 3:22.
HABWAKI EKIKAGUZO KINU KIKAGUZIBWA: Abantu abarukukira obwingi nibaikiriza ngu sente, okuranganwa rundi oburungi nibisobora kubaletera okusemererwa. Nahabwekyo binu nibyo ebintu bakolerra—hamperu besanga tibatungiremu okusemererwa.
EKYO BAIBULI KYEYEGESA: Yesu akoleka ekyo ekisobora kuleta okusemererwa obu yagambire: “Banyine omugisa abafayo haby’etago byabu eby’eby’omwoyo.” (Matayo 5:3, NW) Okusemererwa okwamananu nitusobora kukutunga kakuba tulengaho kwigusa okwetaga kwaitu okukirayo obukuru—enjara ey’eby’omwoyo erukukwata hamananu aga Ruhanga n’ebigendererwa bye. Amananu ganu nigasangibwa omu Baibuli. Okumanya amananu ganu nigasobora kutuyamba okumanyira kimu bintu ki ebyomugaso n’ebitali. Kakuba tuleka amananu ga Baibuli okutwebembera mwebyo ebitucwamu n’omubikorwa byaitu nitwija kutunga obwomezi obwine ekigendererwa.—Luka 11:28.
Yongera osome n’Enfumo 3:5, 6, 13-18 na 1 Timoseo 6:9, 10.
Egi ebaire nsoborraho enke eya Baibuli habikaguzo mukaga. Wakugondeze okumanya ebikukiraho? Obworaba oli omu hali abo abaine “obwetago bwabo obwebyomwoyo” nkoku oli. Nosobora kwekaguza ebikaguzo ebindi nka: ‘Ruhanga obu araba natufaaho, habwaki alekereho obubi bwingi buti obubaireho mu byafayo? Nsobora nta kuba n’obwomezi obw’amaka oburungi?’ Baibuli eha ebyokugarukamu ebirungi ebirukuhwitura hali ebikaguzo binu hanu n’ebindi bingi.
Baitu, abantu baingi bagurukyagarukya omu kusoma Baibuli. Bakirora nk’ekitabu ekikoto kandi obundi ekigumire okwetegereza. Wakugondeze obukonyezi okutunga ebyokugarukwamu okuruga omu Baibuli? Abakaiso ba Yahwe bagaba ebintu bibiri ebirukusobora kukuyamba.
Eky’okubanza, nikyo akatabu Ruhanga Natwetagisa Ki? kakategekebwa okuyamba abantu abataine obwire okuzoora nkoku Baibuli egarukamu ebikaguzo byabu ebikuru. Ekyakabiri niyo entegeka eyabusa ey’okwegamu Baibuli omumaka. Hataroho kusasura kwona, Omu h’Abakaiso ba Yahwe arukwikara haihi naiwe, kandi namanya kwegesa kurungi Baibuli, nasobora kwija omuka yawe rundi omukikaro kyoona okumara akanya kake buli wiiki akakwegesa Baibuli. Obukaikuru bw’abantu omunsi yoona batungiremu omugaso muntegeka enu. Baingi bahikire naha kugamba bati: “Nzoire amananu!”
Busaho kintu ky’omugaso kyoona ekyorukusobora kuzoora, nk’amananu aga Baibuli. Gatusumu’ra kuruga omu kutiina kurogebwa, okubuzabuzibwa, n’okutiina ebitaroho. Nigatuha okunihira, ekigendererwa n’okusemererwa. Yesu akagamba ati: “Mulimanya amananu kandi n’amananu galibafora b’obugabe.”—Yohana 8:32.


text:
Ebyemizannyo
Bya TEDDY NAKANJAKKO
UGANDA etandise bulungi empaka z'abato eza Eastern Africa Youth Athletics Championships e Namboole bw'ewangudde emidaali mwenda mu nzannya ezaasoose.
Mu bawala Uganda yatutte zaabu wa mmita 100 n'ogwa feeza nga gino gyawanguddwa Maureen Banura ne Scovia Ayiekoru ate mu kubuuka Everlyn Linda Achan n'ayongerako zaabu endala. Ye Phillip Kipyeko eyabadde asuubira okweddiza zaabu yamalidde mu kyakubiri n'abuukayo ne Feeza mu mmita 3000.
Kenya y'ekulembedde olukalala lw'emidaali ng'erina emidaali munaana nga ku gino etaano gya Zaabu. Empaka zeetabiddwaamu amawanga mukaaga.


text:
Ebyemizannyo
Bya Teddy Nakanjakko
AKAKIIKO akavunaanyizibwa ku mizannyo mu ggwanga aka NCS, kaakwetegereza amannya gonna agaawerezebwa mu mizannyo gya Olympics eginaayindira mu London mu July, okulaba nga ebyagwa ku ttiimu eyakiikirira eggwanga mu Commonwealth tebiddamu kugituukako.
Mu 2010, mu New Delhi (Buyindi) mu gya Commonwealth, ttiimu ya Uganda yaswala n’eswaluka bwe yasangibwamu abantu abatali bazannyi ekyaviirako okugoba bammemba ba UOC babiri ku kakiiko kano.
Ku lukalala olwasooka okuweerezebwa mu Olympics, kwagendereko abantu babiri (ku ky’obuwandiisi) mu kifo ky’omu ekikontana n’amateeka.
“Tugenda kuddamu twekenneenye amannya g’abakungu abateereddwa ku ttiimu nga tujja kukikola n’akakiiko akategesi wamu n’abakiikiridde ebibiina by’emizannyo ebitali bimu okukakasa nti abagenze, beebo abatuufu era bamanyiddwa mu nsiike y’emizannyo,” Ssaabawandiisi wa NCS, Jasper Aligawesa bwe yategeezezza.


text:
Akeezimbira
Sebugwawo
Bya Kizito Musoke
Ennyumba y’omutaka Edmund Nelson Sebuggwawo Nkalubo Muddwagonda (101) esangibwa e Nkumba, emaze emyaka 98 bukya ezimbibwa.
Okusinziira ku mutaka Sebuggwawo nga ye jjajja wa Nnabagereka wa Buganda ennyumba eno yazimbibwa jjajjaawe Saulo Sebugwawo mu 1914, n’agimuwa mu 1933.
Enju eno, Sebugwawo agamba nti akulizzaamu abaana, abazzukulu n’abazzukulu bannakabirye. Ekyobugagga kino akitwala nga kikulu era yandiyagadde kikuumibwe n’emirembe egiriddako ng’ekijjukizo.
Ennyumba eno baagiseresa mategula ate kungulu ne kuteekebwako obutoffaali obumanyiddwa nga kajjansi.
Muwala wa Sebuggwawo Evelyn Nasejje (62) agamba nti mu kuzimba ennyumba eno, jajjaabwe yeeyambisaako mu bazimbi Abaminsane Abazungu ne bagizimbira ku mutindo.
Wadde emaze emyaka egyo gyonna ekyalina siiringi ng’ekyekutte bulungi. Omuzzukulu Eria Muwanga, agamba nti we baakulira nga mu mpummula babeerawo abantu abasukka mu 150.
Enju y’omutaka Ssebuggwaawo esangibwa e Nkumba.
Ennyumba yazimbibwa nga nsitufu bulungi ekigiwa ekitiibwa. Muwanga yagasseeko nti okuggyako okukyusa amadirisa n’okusiigako langi buli kiseera, ebisigadde ku nju tebikwatwangako, bikyali bigumu nga bwe byazimbibwa. Ennyumba eno tetonnyangako.
Erimu ebisenge ebisukka mu 10, eriko ekikomera ekinene ddala n’oluggya lunene lwa kikungu ng’osobola okutegekerawo omukolo ne bwe guba munene ddala.
Emmanju alundirayo ebisolo n’e binyonyi. Yateekako faamu y’ente awamu n’okulimirako emmere. Omukugu mu by’okunyiriza enju David Businge owa Shelter and surroundings agamba nti ekimu ku biyambye ennyumba eno okuguma n’okuwangaala kwe kuba ng’edda baakolanga ebintu eby’obuwangaazi obutafaanaga nga kati anti abakozi bafa ku ssente bamanyi n’okubuuza nti bw’onookola eby’obuwangaazi ani anaagula ebirala.
Omutaka Ssebuggwaawo ng’ali ne bazzukulu be.
Abazimbi nabo baali ba mutindo, nga bamanyi kye bakola, kuba omuntu okuzimba yamalanga kutendekebwa, naye ensangi zino omuntu agenda n’aweereza omusenyu ku kizimbe okumala omwezi nga naye atandika kuzimba, kye bava bazimba ebizimbe ebitali bigumu.
Edda amayumba baagawanga obudde nga bagazimba, kyokka ennaku zino ennyumba bazizimba misana na kiro, oluba okutandika enju ng’alangirira nti mu wiiki ssatu ajja kubeera agisulamu. Ennyumba olumu ebeera yetaaga obudde egumemu, so si kukomerera nga tennaba na kukala.


text:
Kampala
Abamu ku byakyavunaanibwa ogw'obutujju ku by' e Bugerere. Ekif: Benjamin Ssebaggala
Bya Benjamin Ssebaggala
OMUSANGO gw’obutujju oguvunaanibwa abaakwatibwa mu kwekalakaasa kw’e Bugerere mu 2009 omulamuzi Ralph Ochan agwongeddeyo okutuusa olwa Mmande.
Abavubuka 11 bakyawerennemba n’essango lino era mu lutuula lwa kkooti olwasembyeyo wiiki ewedde omulamuzi Ralph Ochan yabadde awadde olwaleero nga 09 May 2012 asalewo eggoye oba balina omusango okwewozaako kyokka amaze n'agongwezaayo okutuusa nga 14/5/2012.
Bannamateeka b’abavunaanibwa nga bakulemberwa Medard Seggona baagala omulamuzi agobe omusango guno nga bagamba nti obujulizi bw'oludda oluwaabi tebumatiza kusingisibwa abavunaanibwa musango munene guti ng’ekibonerezo ekisembayo kubeera kuwanikibwa ku kalabba.
Ebimu bye beesigamyeko okukuba ebituli mu bujulizi kuliko eky’omupoliisi eyakulira okunoonyereza mu musango guno John Steven Okello nga bagamba nti yali tasaanidde kubanga etteeka liragira ofiisa ali ku ddaala lya supulitendanti okunoonyereza ku musango gw’obutujju songa Okello talina wadde nnyota emu.
Kamada Nsubuga, Robert Ssekabira, Sam Ssemmambo, Hakimu Lwanga n’abalala be bakyawerennemba n'ogwobutujju.